text:
O le Agaga Paia o le sui auai lona tolu o le Aiga Atua, faatasi ai ma le Tama ma le Alo, Na te silafiaina mea foi uma.
A o avea ai ma se faifeautalai talavou, pe tusa ma le tausaga talu ona ou i ai i le misiona, ma a o faitauina tusitusiga paia ma upu a aposetolo o aso e gata ai e uiga i faaaliga ma le Agaga Paia, sa faafuasei ona fagua ai a’u. E le’i i ai sa’u lava molimau maoti i le Tama ma le Alo. Sa ou alu i la’u misiona ma le faalagolago i le molimau nonō mai o’u matua agalelei. E aunoa ma le masalosalo i ā la’ua upu, sa ou le mafaufau ai lava e saili sa’u lava molimau faaleagaga. I se tasi o po o le masina o Fepuari i San Antonio, Texas, i le 1962, na ou iloa ai e tatau ona ou iloa mo au lava ia. I lo ma tama’i fale mautotogi na ou maua ai se nofoaga lea e mafai ai ona ou tatalo lē leoa ma le malosi, e aioi atu ai, “Le Tama Faalelagi e, o E i ai ea iina? E tatau ona ou iloa mo au lava ia!”
I se taimi mulimuli ane i lena po, na ou iloa ai mo au lava ia mo le taimi muamua i lo’u olaga, e moni lava le Atua ma Iesu. Ou te le’i faalogoina se leo pe na vaaia foi se tagata paia. Sa ou iloa i le ala lava lea e tasi, atonu na e iloaina ai foi—i le “meaalofa le matalatalaina a le Agaga Paia” MFF 121:26 ma le agaga o faaaliga (tagai i le MFF 8:1–3), e fetalai mai ai i le toafilemu i lo’u mafaufau (tagai i le MFF 6:23) ma faamautinoa mai ai i lo’u loto (tagai i le Alema 58:11).
Mai lena aafiaga, na ou molimauina ai le apoapoaiga a Alema ia “ala mai ma fagua [lo’u] mafaufau … i le tofotofo i [Ana] upu” (Alema 32:27). O nei upu po o fatu ua tutupu ma avea ma laau, o le mea moni o laau mafalā o molimau. E faaauau pea le faagasologa i le tele o le tofotofoina i le upu lea e tutupu mai ai isi laau faaopoopo o molimau, ma ua avea nei ma vaomatua moni e tusa ai ma faaaliga e ala mai i le Agaga Paia.
O Le Agaga Paia o se Meaalofa e Manaomia
Ina ua asiasi atu le Faaola i Amerika, na Ia valaauina le au soo e toasefululua. O se tasi o Ana savali ia i latou ma tagata, sa faatatau lea i le Agaga Paia. Ina ua uma ona aoaoina i latou, na maliu ese le Faaola ma folafola atu e toe foi atu i le aso e sosoo ai. Sa galulue malosi tagata i le po atoa e faapotopoto mai le toatele o tagata e mafai ona faalogologo ia te Ia.
Sa faapotopotoina e le au soo ia tagata i vaega e sefululua ina ia aoaoina i latou i mea na aoao atu e le Faaola ia i latou. O le mea silisili i a latou aoaoga o le taua lea o le Agaga Paia. (Tagai i le 3 Nifae 11–18.) Ona tootutuli ai lea o tagata ma tatalo. O lo latou manao tele ina ia foaiina atu ia te i latou le Agaga Paia (tagai i le 3 Nifae 19:8–9).
Na afio atu ia te i latou le Faaola ma toe faamamafa atu le taua o le Agaga Paia a o Ia tatalo i le Tama:“
Le Tama e, ou te faafetai atu ia te oe, ona ua e foaiina mai le Agaga Paia ia te i latou nei ua ou filifilia; …
Le Tama e, ou te tatalo atu ia te oe, ia e foaiina mai le Agaga Paia ia te i latou uma o e faatuatua i a latou upu” (3 Nifae 19:20–21).
E tusa ai ma lenei mea na tupu o loo i le Tusi a Mamona, ua ou malamalama atili ai i le pogai na saunoa mai ai Peresitene Uilifoti Uitilafi e faapea “o le meaalofa o le Agaga Paia o se meaalofa aupito sili lea e mafai ona faaeeina atu i tagata. …
“E le faapitoa i alii, po o aposetolo po o perofeta; e i ai i alii ma tamaitai faatuatua taitoatasi, ma tamaiti taitoatasi ua lava lona matua e talia ai le talalelei a Keriso” (Aoaoga a Peresitene o le Ekalesia, Wilford Woodruff (2004), 51).
O Faaaliga e Maua Mai ai Tali i Taimi o Puapuaga
O le Agaga Paia o le sui auai lona tolu o le Aiga Atua, faatasi ai ma le Tama ma le Alo, Na te silafiaina foi mea uma (tagai i le MFF 35:19; 42:17). E tele Ana matafaioi taua, a o le matafaioi muamua ma le sili o le aoao mai ma molimau mai i le Tama ma le Alo (tagai i le3 Nifae 28:11). O isi matafaioi e Na te faaalia mai le moni o mea uma (tagai i le Moronae 10:5), ma e Na te taitai e fai mea lelei (tagai i le MFF 11:12).
O loo faataitaia mai e Peresitene Thomas S. Monson lena matafaioi taua o le taitaia e faia mea lelei. O loo ia mulimuli i faataitaiga a le Faaola “o loo femaliuai ma agalelei” (Galuega 10:38). Ua ia aoao mai le taua o le amanaiaina o se uunaiga faaleagaga mai le Agaga Paia, e asiasi atu i se tasi ma auauna atu ia i latou ma laveai le tasi.
Ae o nisi taimi e leai ai se tasi e pei o Peresitene Monson, leai se faiaoga o aiga, leai se tuafafine alofa o avanoa e auauna atu i taimi o puapuaga. I nā tulaga, ou te maua ai le mafanafana ma le taitaiga mai le Fesoasoani, o le isi lea matafaioi a le Agaga Paia (tagai i le MFF 36:2).
O le atalii o le ma atalii, o Quinton na fanau mai ma le tele o ni mea faaletonu i lona soifua maloloina ma e toe tolu vaiaso atoa lona tausaga ae maliu, i lena taimi atoa na avatu ai i le falemai ma aumai. I le taimi lena o loo ma nonofo ma Sister Jensen i Atenitina. Sa ma mananao lava e ma te i ai faatasi ma le ma fanau e faamafanafana i latou ma ia faamafanafanaina ai foi i ma’ua e i latou. O le atalii o le ma tama lea sa ma alolofa lava i ai ma mananao e latalata ia te ia. Sa na o lo ma tatalo lava, ma sa faia ma le naunautai tele!
Sa ma malaga ma Sister Jensen i se asiasiga faamisiona ae ma maua le tala ua maliu Quinton. Sa ma tutu i le ala savali o se falesa ma feopoa’i ma faamafanafana e le tasi le isi. Ou te molimau atu ia te outou na oo mai ia i matou na faamautinoaga mai le Agaga Paia, o se manuia o loo silisili atu i mea uma e manatu i ai ma o loo faaauau pea e oo mai i nei aso (tagai i le Filipi 4:7). Na ma’ua molimauina foi le meaalofa le matalatalaina a le Agaga Paia i olaga o le ma atalii ma lo ma afafine faaletulafono ma a la’ua fanau ia o loo tautalatala ai pea e oo mai i lenei taimi e uiga i le faatuatua, filemu, ma le mafanafana.
O Faaaliga ma le Tusi a Mamona
O lena lava meaalofa o faaaliga na i ai sona aafiaga i la’u molimau o le Tusi a Mamona. Ua ou faitauina, suesueina, sailiili ma tofo pea lava pea i ai. Ua faaali mai e le Agaga Paia ia te au lona moni ma le paia.
Na faaigoaina e Peresitene Gordon B. Hinckley le Tusi a Mamona o se tasi o maa tulimanu taua e fa o le Ekalesia, o isi e i ai le Uluai Faaaliga a Iosefa Samita, o le toefuataiga o le perisitua, ma e, ioe o la tatou molimau ia Iesu Keriso, o le maa tulimanu autu (tagai i le Efeso1:19–21). “O nei meaalofa maoae e fa ua tuuina mai e le Atua” sa ia faamalamalama mai “o ni maatulimanu mausali o loo faapea ona lagolagoina ai Le Ekalesia a Iesu Keriso o le Au Paia o Aso e Gata Ai, faapea foi ma molimau ma tautinoga a tagata taitoatasi o le au paia” (“O Maatulimanu e Fa o le Faatuatua,” Liahona, Feb. 2004, 7).
Ua avea nei meaalofa e fa ua tuuina mai e le Atua ma taula o lo’u faatuatua ma la’u molimau, e pei ona faamautu mai taitasi ia te au e faaaliga e ala mai i le Agaga Paia. E ui o lea, mo nai minute, ou te fia taulai atu i maa tulimanu e lua o nei meaalofa—o le Uluai Faaaliga ma le Tusi a Mamona. E taua tele le amataina o nei mea taitasi i se faatulagaga faaleaiga, lea e fananau mai ai fanau i ni matua lelei ma aoao lelei ai i latou e na matua (tagai i le 1 Nifae 1:1). O mea na tutupu i olaga o Liae ma Iosefa Samita e tutusa lelei lava (tagai i le 1 Nifae 1 ma le Talafaasolopito—Iosefa Samita 2):
-
•
E tofu i laua ma se manaoga faapitoa. O le manao o Liae ia faasaoina o ia ma lona aiga mai le faafanoga matautia o Ierusalema ma o le manao o Iosefa Samita ia iloa po o le fea o lotu e sa’o.
-
•
Sa tatalo uma i laua.
-
•
Sa tofu i laua ma se faaaliga mai le Tama ma le Alo.
-
•
Na tuuina atu uma ia i la’ua se tusi.
-
•
Na la tau fai tala’i atu.
-
•
Na la tau fai maua uma ni faaaliga mai le Agaga Paia ma faali’ali’aga po o ni miti.
-
•
Mulimuli ane, na faamata’uina i laua e tagata amioleaga. Na sosola ese Liae ma lona aiga ma faasaoina ai. A o Iosefa na maliufasia.
Pe o se mea ea e ofo ai le valaaulia e faifeautalai o tagata sailiili faamaoni o le upumoni, e amata a latou suesuega o le Tusi a Mamona i le 1 Nifae? O lenei tusi e faatumulia i le Agaga o le Alii. I nei uluai mataupu o loo i ai se savali manino lava e faapea e le na o perofeta e tuuina atu i ai faaaliga ma le Agaga Paia ae e faapena foi i tama ma tina ma fanau.
I le Tusi a Mamona atoa lava o loo i ai savali e uiga i faaaliga ma le Agaga Paia. O nei upumoni ua aoteleina e le perofeta o Iosefa Smaita e faaapea “Ave ese la le Tusi a Mamona ma faaaliga, ma o fea la le tatou lotu? Ua leai se mea” (Aoaoga a Peresitene o le Ekalesia: Iosefa Samita [2007], 208).
I le avea ai ma Au Paia o Aso E Gata Ai, o a tatou molimau o le Tusi a Mamona na tuuina mai ia i tatou e ala mai i faaaliga, ua faamautinoa mai ai ia i tatou o lenei tapuaiga ma ona mataupu faavae e moni lava (tagai i le folasaga o le Tusi a Mamona).
O mea a le Agaga e paia ma e faigata ona faamatalaina. E pei o Amona, tatou te tautino atu foi e faapea, “Faauta ou te fai atu ia te outou, ou te le mafai ona fai atu se vaega itiiti o le fiafia ua ia te au” (Alema 26:16).
Ae ui i lea, ou te molimauina le moni o le Agaga Paia ma o Ia o le Agaga o folafolaga, o faaaliga, o faamafanafanaga, o le taiala, ma le faiaoga faalelagi.
Ou te tuuina atu la’u molimau ma le lotomaulalo o lenei Ekalesia moni ma le ola, o lenei tapuaiga, o loo faalagolago i luga o nei maatulimanu e fa. Ou te molimau atu o Iesu Keriso o le maa tulimau autu moni lava lea (tagai i le Efeso 2:19–21). O Peresitene Thomas S. Monson o le perofeta a le Alii, ma o nei tamalii e 15 o loo afifio ma alala atu i o’u tua o perofeta, tagatavaai, aposetolo, ma talifaaaliga. O loo latou umia le perisitua paia ma ki o le malo. Ou te alofa, faamamaluina, ma lagolagoina i latou. I le suafa o Iesu Keriso, amene.


c: text/html

text:
Tele fesili a faipule e uiga i le polokalame o le ARRA
E to’atele Faipule na o latou fesiligia le alii pule o le Ofisa o le ARRA, susuga Pat Galea’i, e tusa ai o vaega tupe lea ua mafai ona fa’amanuiaina ai le tamaoaiga o le atunu’u, talu ona amata le polokalama a le ARRA, i le 2010.
O le ARRA, o vaega tupe ia sa famatuu mai e le malo tele i setete uma ma teritori e fesoasoani i le toe fa’aleleia atili o le tamaoaiga o vaega ‘ese’ese o le malo tele, e ala i le fa’a tula’ia o galuega fou, fa’atino ma fa’atupe nisi o atina’e, e le o mafai ona fa’atupeina, fa’atasi ai ma le fa’amoemoe ia maua se fesoasoani mo pisinisi tua, atoa ai ma le malo.
O le vaiaso ua mavae, na faia ai se iloiloga a le komiti o le Fa’agaioiga i lalo o le ta’ita’iga a le ta’ita’ifono, le susuga Faimealele Anthony Allen, a le malo a le maota o sui, mo le toe iloiloina o lenei polokalama.
Na taua e Galea’i i luma o le komiti e faapea, talu ona amata mai le polokalama a le ARRA mo Amerika Samoa, e tusa ma le $250 miliona le tupe sa tuuina mai mo le teritori, ma o lea tupe ua mae’a ona fa’aaoga le $150 miliona, ae toe $100 miliona o lo o totoe.
O le tupe o lo o totoe e aofia ai le silia i le $83 miliona lea ua tuuina atu mo le tosoina mai o le uaea o feso’ota’iga mo le kamupani telefoni a le ASTCA, ma le $16 miliona o lo o fa’asoasoa atu i nisi o galuega ma atinae i le atunuu.
O le to’atele o faipule sa latou fesiligia vaega tupe ‘ese’ese o lo o fa’asoasoa atu i polokalama a matagaluega ‘ese’ese a le malo.
Sa fia malamalama foi afioga i faipule pe fia se tupe o lo o alu sa’o i totonu o le tamaoaiga o le teritori mai le tupe atoa lenei, e ui o ia fa’amaumauga e le i mafai ona tu’uina atu e leARRA i luma o le komiti.
Saunoa Vailiuama Steve Leasiolagi e fa’apea, sa tatau ona malamalama i le ripoti a le ARRA, le aofa’i o le tupe o lo o alu i totonu o le atinae o le atunu’u, aofa’i o galuega fou ua maua talu ona amata le a le ARRA, atoa ai ma ni pisinisi fou ua mafai ona fa’atula’i i le atunu’u.
Na fesiligia e Larry Sanitoa tulaga o tupe ua toe faapolokalama ina ua o’o atu i le taimi e tatau ai ona fa’aaoga, ae lei fa’aaogaina lava, lea na ta’ua ai e Galea’i, pe tusa ma le $4 miliona le tupe sa toe faapolokalama mai i le matagaluega o Aoga, ma tu’uina atu ai loa i le Ofisa o Tautua tau Pulega.
Ina ua fesiligia ni tulaga o penefiti e maua mai e tagata i le ASPA tauala mai i le polokalame a le ARRA na taua e Galea’i e faapea, e le o toe umi se taimi e toe faaitiitia pili a le ASPA pe afai ae faaaoga le malosi lea e maua maii le la, e ui e lei vavala mai i le taimi nei, peitai e i ai lona talitonuga e le o toe mamao.
Peitai na saunoa Vailiuama e faapea, “ua oi tagata i le maualuga o le tau o le eletise ma le vai, ae o lea lava e leai se fesoasoani o maua mai i le ASPA.”
I le faaiuga o le iloiloga na manino ai nisi o faipule i le tulaga ua i ai le polokalame, faatasi ai ma fautuaga ua latou tu’uina atu ina ia una’ia pea matagaluega e fa’aaoga tupe ina ia aua nei toe fa’afoi i le malo tele.

robotstxt: allowed

filter: keep


text:
Ua toe tolopo e le faamasinoga maualuga le mataupu a le allii o Tavita Tali, se’i maua muamua e alii faamasino se ripoti mai le Ofisa Faanofovaavaaia, e uiga i le faafitauli o loo tulai mai i le toese i Tafuna, i le gaosia lea e pagota o le pia e taua o le home brew.
O lea poloaiga mai le alii faamasino sili ia Michael Kruse na tuuina atu lea i le vaiaso na tea nei, ina ua talosaga le alii o Tali i le faamasinoga e tatala loa o ia i tua i le taimi lenei, sei tau saili ai sana galuega e toe totogi ai le tupe lea ua poloaina o ia e le faamasinoga e totogi.


text: Na tilotilo atu nei Tagiilima i le itu o lo’o i ai Pule ma lona to’alua o Lameko, na iloa atu e Tagiilima ua u’u mai e Lameko le moli penisini ma le moli tu, ma savali ane e fa’asinosino i a Pule. Ua tu le teine ma fa’apea ifo i lona loto, talofa e, i nai o’u matua, ai ana o nisi matua, e uma mea o le faleoloa ona manana’o i ai, ae va’ai atu nei, e le o ni matua e naunau i ni mea e maua fua mai, ua masani lava la’ua i si o la fale afolau, ma si o la moli matagi e mumu i po uma, pe a fai le la pele suipi.


text:
Ua tasi nei le filiga a le afioaga o Nuuuli e avea le afioga Levu Tulafono F. Solaita Jr, lea foi sa avea ma faipule o le maota o sui i tausaga ua mavae, e fai ma Senatoa e sui tulaga i le tofa ia Seui Laau Sr., ua usufono.
O le fa’ai’uga o le vaiaso na se’i mavae atu, na faia ai lenei filifiliga, ina ua silia ma le masina talu ona avanoa le nofoa o le itumalo i totonu o le Senate.
I le aso 18 Fepuari, na tuuina atu ai e le afioga ile matua ia Togiola Tulafono se poloaiga e saili ai se tasi e sui tulaga i le tofa Seui ua tuumalo.


text:
O se vaaiga e faavavau o le liliu mai i le talalelei ma feagaiga o le malumalu, e mafai ona fesoasoani ia i tatou e iloa ai le anoanoai o faamanuiaga i augatupulaga taitasi o o tatou aiga e faavavau.
Uso e ma tuafafine pele, a o i ai lo ma atalii i le Nofoaga Autu e Aoao ai Faifeautalai i Provo, sa lafo i ai e Sister Gong mo ia ma ana soa faifeautalai ni falaoa vela. O nisi nei o tusi faafetai a faifeautalai na maua e Sister Gong. “Sister Gong, o lena falaoa o se tofo lea sa ou masani ai i lo’u aiga.” “Sister Gong, pau lava la’u tala o le, oka se manaia. O lena falaoa o le mea aupito sili lea ua ou ‘ai ai talu mai le taimi na ou ’ai ai i enchilada a lo’u tina.” Ae o le faamatalaga lenei e sili ona ou fiafia i ai: “Sister Gong, oka se manaia o le falaoa.” Ona talasua mai lea, “A muta le lua mafutaga ma Mr. Gong, ona manatua mai lea o a’u.”
Tatou te alolofa i a tatou faifeautalai—o tamaitai ma alii faifeautalai, ma ulugalii matutua faamisiona taitasi. E faavavau ona matou faafetai i lena faifeautalai faapitoa na uluai aumaia le talalelei toefuataiina a Iesu Keriso i lo matou aiga. Ou te molimau atu ma le agaga faafetai e faapea, o se vaaiga e faavavau o le liliu mai i le talalelei ma feagaiga o le malumalu, e mafai ona fesoasoani ia i tatou e iloa ai le anoanoai o faamanuiaga i augatupulaga taitasi o o tatou aiga e faavavau.
O le tagata o lo matou aiga o le au Gong na muamua liliu mai i Le Ekalesia a Iesu Keriso o le Au Paia o Aso e Gata Ai o lo matou tina o Jean Gong. A o avea ma se tamaitai talavou i Honolulu, Hawaii, sa faalogo; sa ia iloaina; sa papatisoina ma faamauina o ia; ma o loo tumau pea o ia i le faatuatua. Sa fesoasoani tagata faamaoni o le Ekalesia i lo’u tina o lea la, sa i ai ana uo o le talalelei, tofiga o le Ekalesia, ma le fafagaina pea lava pea i le afioga lelei a le Atua. I le gagana o aso nei, o tagata fou liliu mai taitasi, talavou nofofua matutua, o i latou ua toe toaaga mai i le Ekalesia, ma isi, latou te faamanuiaina augatupulaga pe a avea i latou ma Au Paia i le aiga o le Atua. 1
O se tasi o aiga sa tausia lo’u tina o le auaiga o Gerrit de Jong, Jr. O se tagata e tomai faapitoa i gagana o lē sa fiafia i le gagana o le loto ma le Agaga, sa faaosofia e le Toeaina o de Jong lo’u mafaufau faatamaitiiti i faaupuga e pei o le, “O vine uli a lanu mumu, e moto.” I aso nei, pe a ta’ua masini eletonika feaveai, ou te fai atu i uo talavou, “O le faaaoga o telefoni feaveai i taimi o le Lotu e faanoanoa ai le epikopo faatoa tofia.”
Sa faatolu ona faaipoipo o’u matua o Walter ma Jean Gong—o se sauniga faaSaina mo le aiga, o se sauniga faaAmerika mo uo; ma totonu o le Maota o le Alii mo le olaga nei ma le faavavau.
E usu e o tatou tamaiti Peraimeri le pese: “Ou te fia vaai i se malumalu. Ou te ulu i ai i se aso.” 2 E tautino o tatou tagata talavou ia “maua sauniga o le malumalu.” 3
Talu ai nei sa matou tutu ai ma se ulugalii agavaa i le Maota o le Alii mo le mauaina o faamanuiaga e ala i le osia o feagaiga. Sa ou valaaulia i la’ua e fai le la tafaoga muamua o se ulugalii fou ia atoa le 50 tausaga; a uma le 50 tausaga, ona amata lea o le la tafaoga lona lua.
Sa iu ina matou vaavaai faatasi ma lenei ulugalii aulelei i faaata o le malumalu—o le faaata i le tasi itu, ma le isi faaata i le isi itu. O nei faaata o le malumalu e toe felafoa’i mai ai ni ata e foliga mai e alu lava e oo i le faavavau.
O faaata o le faavavau o le malumalu e faamanatu mai ai ia i tatou ua tofu tagata soifua uma ma “se natura paia ma se taunuuga;” ma “ua mafai i sauniga paia ma feagaiga ua maua i malumalu paia ona toe foi atu ai tagata taitoatasi i le afioaga o le Atua ma toe faatasia ai aiga e faavavau”; 4 ma o le ola faatasi i le alofa ma le faamaoni, e mafai ai ona tatou tuuina atu i fanau ni faavae mausali ma ni musumusuga ma auala e mafai ona latou toe foi atu ai i le afioaga o le Atua.
I faaata o le faavavau o le malumalu, sa ou vaai faalemafaufau ai ia Uluai Dragon Gong, na soifua i le 837 a.d. (o le toe pulega a le au Tang) i Saina i Saute ma augatupulaga na sosoo mai ai o le aiga o Gong e tau mai i lo’u tama pele, o le augatupulaga lona 32 o lo’u aiga na tusi faamaumauina. O lo’u uso laitiiti, tuafafine laitiiti, ma a’u o le tupulaga lona 33 o lo matou aiga; o o’u atalii e toafa ma o latou tausoga, o le tupulaga lona 34; o le atalii o lo’u atalii, o le tupulaga lona 35 ua tusi faamaumauina a le aiga o Gong. I faaata o le faavavau o le malumalu, e le mafai ona ou iloa atu ai se amataga po o se faaiuga o augatupulaga.
Ona ou toe vaai faalemafaufau lea e le gata o tupulaga na sosoo mai ai, ae faapea foi se sosooga o mafutaga faaleaiga. O le isi itu, sa ou vaaia ai o a’u o se atalii, atalii o se atalii, atalii, o se atalii a se atalii, e oo i le Uluai Dragon Gong. I faaata o le isi itu, sa ou vaai ai ia te au o se tamā, tamamatua, tamā o tamamatua. Sa mafai ona ou vaai i lo’u toalua o Susana, o se afafine, tama teine a se atalii/afafine, tama teine a se tama teine a se atalii/afafine ae, i le isi itu, o se tina, tinamatua, tina o tinamatua.
I faaata o le faavavau o le malumalu, na amata ai foi ona ou malamalama o i ma’ua ma lo’u toalua o ni fanau a o ma’ua matua ma ni matua i la ma’ua fanau, o ni fanau a fanau i o ma’ua matua matutua, ma ni matua matutua i fanau a le ma fanau. O lesona sili o le olaga nei e faifai malie lava ona taliaina e o tatou loto a o tatou aoao mai ma aoao atu i o tatou tiute e faavavau o se tamaitiiti ma se matua, matua ma se tamaitiiti.
O loo ta’u mai i tusitusiga paia lo tatou Faaola “o le Tama ma le Alo.” 5 Ua nofo [o ia] i le tino ae ua tuuina atu le tino e gauai i le finagalo o le Tama, ua silafia e lo tatou Faaola le ala e fesoasoani ai ia i tatou, o Lona nuu, i o tatou tiga, puapuaga, faaosoosoga, ma’i, e oo lava i le oti. 6 Na “alu ifo [o Ia] i lalo o mea uma,” e mafai e lo tatou Faaola ona tauave o tatou tiga ma tauave o tatou faanoanoa. “Na manua o Ia mo o a tatou solitulafono, … na momomo ona o a tatou amio leaga … ; [o faalavalava o lo tatou Faaola] ua malolo ai tatou.” 8
Talu mai fono i le lagi, na pau lava le mea sa finagalo i ai lo tatou Faaola o le fai o le finagalo o Lona Tama. O lenei mamanu a le Tama ma le Alo e mafai ona fesoasoani e faamalamalama ai le manatu feteenai e faapea “a o lē faamaumau i lona ola ona o a’u e maua e ia.” 9 O mea e fai e le lalolagi e iloa ai le manatu o le tagata ia te ia lava. Ae e le o i ai se mana ia i tatou lava e laveai ai i tatou lava. Ae o loo ia te. Ia E le i’u ma e faavavau, 10 ua na o le Togiola lava a lo tatou Faaola i talaatu o le taimi ma avanoa ua faaumatia ai le oti, ita, tiga, faaituau, tuua toatasi, ma le loto nutimomoia.
O nisi taimi e faaletonu ai mea tatou te faia e tusa lava pe ua tatou faia mea sili tatou te iloa fai ai. O se Tamai Mamoe e lē sala ma mama, o lo tatou Faaola e tutulu faatasi ma i tatou. A tatou manatuaina pea lava pea o Ia, 11 e mafai ona tatou tutu faatasi ma Ia “i aso uma ma mea uma atoa ma nuu uma [tatou] te i ai.” 12 O Lona faamaoni e malosi atu i lo noataga o le oti. 13 O le faalatalata atu o i tatou ia te Ia, e avatu ai i tatou e lo tatou Faaola i lo tatou Tama oi le Lagi. E ui o nisi mea e le atoatoa i le lalolagi, ae e mafai ona tatou faatuatuaina lo tatou Tama Faalelagi e faamaeaina le “fuafuaga maoae o le togiola, lea e i ai faatasi le faamasinoga tonu, alofa, ma le alofa mutimutivale i le fiafia faaleatua!” 14
O se vavega o ata tatou te iloatino i faaata o le faavavau o le malumalu o le mafai lea ona—tatou—suia. Ina ua ulu atu Jean ma Walter Gong i le feagaiga fou ma le faavavau, sa la tatalaina le faitotoa mo augatama e pei o Uluai Dragon Gong ia faamauina, ma mo fanau ia fananau i le feagaiga. Faamolemole ia manatua: a o tatou aapa atu i tuafafine po o uso taitoatasi, ua tatou faamanuiaina ni augatupulaga.
Ua faanunununu le lalolagi, 15 ae i Lana “Ekalesia ola e tasi ma le faamaoni” 16 o loo i ai le faatuatua ae leai se fefe. I upu a le Aposetolo o Paulo, ou te molimau atu foi i le paia a’ia’i:
“Aua ua ou mautinoa, e le mafaia e le oti, po o le ola, …
Po o le maualuga, po o le loloto, po o se tasi mea na faia, e le mafaia e ia mea ona faateaeseina mai i tatou i le alofa o le Atua, o loo ia Keriso Iesu lo tatou Alii.” 17
Ou te molimau atu ma le lotomaulalo: o loo soifua le Atua. O le a Ia “soloiesea loimata uma i o tatou mata” 18 —vagana ai loimata o le fiafia pe a tatou vaai atu i faaata o le faavavau o le malumalu sa ma iloa atu i tatou i lo tatou aiga, ua atoatoa ma mama, o augatupulaga o o tatou aiga ua faamauina e le pule o le perisitua i le alofa, ma ua alalaga, Osana, osana, osana.” I le suafa o Iesu Keriso, amene.
Faaali Mau Faasino
-
1. Tagai Efeso 2:19.
-
2. “Ou Te Fia Vaai i le Malumalu,” Tusipese a Tamaiti, 95.
-
3. “Autu a Tamaitai Talavou,” Tamaitai Talavou, Alualu i Luma o le Tagata Lava Ia: Laulaututu e Fai ma Molimau a le Atua, (tamaitusi, 2009), 3.
-
4. “O Le Aiga: O Se Folafolaga i le Lalolagi,” Liahona, Oke. 2004, 49.
-
5. Tagai i le Mosaea 15:2.
-
6. Tagai Alema 7:11–12.
-
7. Mataupu Faavae ma Feagaiga 88:6; tagai foi Mataupu Faavae ma Feagaiga 122:5–8.
-
8. Isaia 53:5.
-
9. Mataio 10:39.
-
10. Tagai i le Alema 34:14.
-
11. Tagai Mataupu Faavae ma Feagaiga 20:77, 79.
-
12. Mosaea 18:9.
-
13. Mataupu Faavae ma Feagaiga 121:44.
-
14. “Ma’eu le Poto ma le Alofa,” Viiga, nu. 109.
-
15. Tagai Mataupu Faavae ma Feagaiga 45:26; 88:91.
-
16. Mataupu Faavae ma Feagaiga 1:30.
-
17. Roma 8:38–39.
-
18. Faaaliga 21:4.


text:
MANUMALO TAMA O LE MUA’AU I LE TA’ALOGA MUAMUA MA LE MOSI’ULA
Na vili le tupe, pa’u mai ma pito i luga le itu na piki e Tama o le Mua’au, i le latou ta’aloga muamua ma le Mosi’ula i le Aso To’ona’i na se’i mavae atu. Na ta ta muamua ai lea o Tama o le Mua’au, ae alo le Mosi’ula e te’a ma talitua’a.
I le feiloaiga lea, na fa'atoa pe ae le'i tau ai le ali'i o Ruvino i se te'a a se isi tagata i le tausaga atoa lenei, ae na pe ifo e leai sana 'ai na maua.
O lenei ali'i o Ruvino, o ia o se tagata ua alu alu i luma lona tomai i le mea tau ta i le tausaga atoa lenei i lenei liki, e pe ifo Ruvino ua ova ma le 40 'ai ua mauaina i se ta'aloga e tasi.
Ma o le mea lea na maitauina e le 'au maimoa, fa'apea ua pe le tama ta o lenei tausaga, ona uma ai lea o isi tama ta i le 'au lea a le Tama o le Mua'au.
O le to'a tele lava o Tama o le Mua'au, sa tu'u lava le latou fa'amoemoega pe ave uma ia Luvino e faia mai 'ai i se ta'aloga, a o latou ia, o le talitua-a ma le te'a o se tama o Logi, ma Ulala ma Uale.
Ua ta maitauina le fa'amoemoe lea o lenei 'au, a'o le aso To'anai lea, na vaai atu loa ua pe le tama o Luvino, fa'ato'a vaai atu atu lea ua tino-u mai le isi 'au vaega lea na gasolosolo mai i luga o le malae.
Manaia tele le tuamafaiga a le Mosi'ula, manaia mai te'a i le taimi lea na maua ai pe e 2 ae fa'ato'a 6 'ai, toe maua mai ma isi pe na e 2 fo'i, ae fa'ato'a 23 'ai a le Tama o le Mua'au.
Ua uma lava fa'ate'a na amataina le te'a a le 'au o le Mosi'ula i tau tapeina o le isi tamua o Sakai 14 'ai, ina ua pe le isi tamua. E pe ifo ae tu atu le tama lea o Faaliga ina ua maua le pe lona tolu, na maua ana 'ai e 9.
Toe alu ma Ulala i le lona 6 o tama ta, o le mea lava i tasi, ua alu 'ai ia ae tumau pe i le 5.
E lima pe ae ua maua le 45 o 'ai, e pe mai ia Joe ma ona 'ai e 17, ma Ulala ua maua ua 73 'ai o le Tama o le Mua'sau i le 7 o pe.
Na manaia le taofiofiga mai e le Mosi'ula o pe ma 'ai, ma gata lava Joe tagata ta na lelei lona ta i le sefulu na ta ta muamua, ae na o'o mai loa ia Logi lea na 8 'ai, na toe alu fo'i 'ai a Tama o le Mua'au.
Ia ma le tama o le Uale lea na maua 'ai 11, lea na ta mai i le 12 o pe, ua sui atu lea fesuia'i ai fa'ate'a, i aloalo mamao i o te'a ma o le mea lena maua ai, ua alu se taimi o fa'atali se pe po'o se 'ai.
Na ta ta lava le 'au o Faleniu po'o Tama o le Mua'sau na o'o lelei i le 104 o latou 'ai ae uma lelei atu le 'au ta ta e sefulu ma le iva,
O le mea na mautinoa lava le fefefe o fa'ate'a o le 'au o le Mosi'ula i le tutu atu o tama tuai o lea ta'aloga o le kirikiti. O le mea e laki ai, o le le faitauina o 'ia na e maua i te'a e pau i lalo, (wide bowles), ana faitau o le mea moni lava e ova i le 25 isi 'ai e maua i te'a na e pauu i lalo a le Mosi'ula.
A'o le aso fo'i lea, ua sao le mimilo o le faate'a lea o Ulala i lena aso, na o le taimi lua mai lava o Logi, ae tu'u uma ia Ulala e faia mai afu o le Mosi'ula. E fitu (7) lelei 'olo o Ulala ia ma le 'ano'ano o se'e, ae o Logi e tolu ana 'olo na maua i lena aso.
Mea e lelei o ituaiga 'au lenei, e tofu le aso ma le tagata e iloaga mai lona ta i se ta'aloga, ae o le tele lava o taimi i fa'ate'a, ia o Logi lava lea na 'olo silia i ta'aloga uma i le ta'iono (6) i se ta'aloga.
Na o le lua lava fa'ate'a na fa'aaoga mai i le aso To'anai, na o Ulala ma Logi ma o se taimi na fa'aaoga mai le suite'a lea o Tupu, lea e tasi lava lana te'a, pe le tama lea na ta mai i le Mosi'ula.
O le taimi la na tuli 'ai ai le 'au o le Mosi'ula, na manaia lava le tamua a le Afioga i le Patele, ia Asalemo e 8 ona 'ai ae pe i le se'e, o Loia e 5 ae 'ai ae pe i le 'olo, soso'o mai ma Faresa na o le 4 ana 'ai ae pe fo'i i le te'a a Ulala.
O le taimi lea i le te'a a Ulala, fa'apea lava le 'au maimoa ia e le 'aai nei o le pito-malae (curve) o le agavale o le fa'ate'a lea o Tama o le Mua'au.
Fa'ato'a maua mai lava nisi 'ai a le Mosi'ula, ina ua uma le pe lona sefulu ma le lima, ia Sililo lea na maua ana 'ai e 5, ia fa'ato'a toe maua lava nisi 'ai i le tama o Talofa lea na maua mai ana 'ai e 4 lea la na maua ai o latou 'ai e 57 ma pe e sefulu ma le iva.
Lea la ua muamua tau le malo a le Tama o le Mua'au ae leai se malo a tama o le Mosi'ula,
Tama o le Mua'au 1 - 0, Mosi'ula 0 - 1.


text:
Mataupu Faavae Faaleaoaoga Faavae Autu
1. Aiga Atua
E tolu peresona mavaevae i le Aiga Atua: o Le Atua le Tama Faavavau; o Lona Alo o Iesu Keriso; ma le Agaga Paia (tagai i le Mataupu Faavae o le Faatuatua 1:1Galuega 7:55–56).E i ai i le Tama ma le Alo ia tino o aano ma ivi, a o le Agaga Paia o le peresona agaga (tagai i leMF&F 130:22–23).E ui ina mavaevae sui o le Aiga Atua ma a latou matafaioi tumaoti, ae e tasi lava lo latou faamoemoega. Ua atoatoa a’ia’i lo latou lotogatasi ina ia faataunuuina le fuafuaga paia a le Tama Faalelagi o le faaolataga.
Mau e faatatau i ai: Kalatia 5:22–23; MF&F 76:22–24
2. Ata o le Faaolataga
I le olaga i le muai olaga, sa folasia ai e le Tama Faalelagi se fuafuaga e mafai ai e i tatou ona avea faapei o Ia ma maua ai tino ola pea ma le ola e faavavau (tagai i le Mose 1:39).E faatatau le mau i lenei fuafuaga o le ata o le faaolataga, o le fuafuaga sili o le fiafia, o le fuafuaga o le togiola, ma le fuafuaga o le alofa mutimutivale (tagai i le Alema 42:5, 8, 11, 15). O le fuafuaga e aofia ai le Foafoaga, o le Pau, o le Togiola a Iesu Keriso, o le Toetu, o le Faamasinoga Mulimuli, ma tulafono uma na tuuina mai e le Atua, o sauniga, aoaoga faavae, ma poloaiga. O le filifiliga saoloto, o le tomai e filifili ai ma galue ai mo i tatou lava ia, e taua foi i le fuafuaga a le Tama Faalelagi.Ua saunia le Agaga Paia e taialaina i tatou i a tatou filifiliga.
Ona o le ata o le faaolataga, ua mafai ai ona faaatoatoaina i tatou e ala i le Togiola, maua le atoaga o le fiafia, ma ola e faavavau i le afioaga o le Atua.E mafai ona tumau a tatou sootaga faaleaiga e oo i le faavavau.
Mau e faatatau i ai: Kenese 1:26–27; 2 Nifae 2:25; 31:19–20; Mose 6:52–62; Aperaamo 3:22–26; “O Le Aiga: O Se Folafolaga i le Lalolagi”
3. Togiola a Iesu Keriso
E na o Iesu Keriso e mafai ona faia se Togiola e atoatoa a’ia’i. O Lana Togiola e aofia ai Lona mafatia mo a tatou agasala i le Faatoaga o Ketesemane, o Lona maliu i luga o le satauro, ma Lona Toetu mai le tuugamau. E le gata i mafatiaga mo a tatou agasala, ae na Ia tauaveina foi i Ona luga o tatou tiga, o ma’i, ma vaivaiga (tagai i le Alema 7:11–13). Na faatoilaloina e Iesu Keriso le oti faaletino ma le oti faaleagaga. Ona o Lana Togiola, o le a toetutu ai tagata uma (tagai i le1 Korinito 15:20–22). O i latou e salamo, usiusitai i poloaiga, mauaina sauniga faaola, ma tausia a latou feagaiga o le a mauaina le meaalofa o le ola e faavavau (tagai i le Mataupu Faavae o le Faatuatua 1:3).
Mau e faatatau i ai: Isaia 53:3–5; Luka 24:36–39; 2 Nifae 2:27; 25:23, 26; Iakopo 4:11; MF&F 18:10–11; 19:16–19; 76:40–41; “O Le Keriso Soifua: O Le Molimau a le Au Aposetolo”
4. Tisipenisione, Liliuese, ma le Toefuataiga
O le tisipenisione o se vaega o taimi lea o le a faaalia ai e le Alii Ana aoaoga faavae o le talalelei, sauniga, ma le perisitua.O se vaitaimi lea e i ai i le Alii e lē itiiti ifo ma le toatasi se auauna tofia o lē e umia le perisitua paia ma e i ai le tiute paia e tufa atu, pe folafola atu, le talalelei i e o nofoia le lalolagi. O le taimi nei o loo tatou ola i le tisipenisione mulimuli—o le tisipenisione o le atoaga o taimi (tagai i leEfeso 1:10).
E tulai mai le liliuese pe a fulitua tagata mai mataupu faavae o le talalelei ma ua le toe i ai ki o le perisitua (tagai i le 2 Tesalonia 2:1–3). Na tulai mai vaitau o le liliuese masani i le talafaasolopito o le lalolagi, e masani ona sosoo ai ma se tisipenisione fou pe a toefuatai mai e le Alii Ana aoaoga faavae, sauniga, ma le perisitua (tagai i le Galuega 3:19–21).
O le toefuataiga e faasino i le toefaavaeina e le Atua o upumoni ma sauniga o Lana talalelei i tagata i le fogaeleele. O le toefuataiga aupito lata mai nei ma le faaiu (e masani ona faasino i ai “o le Toefuataiga”) na amata i le 1820 ina ua faaali atu le Atua le Tama ma Lona Alo, o Iesu Keriso ia Iosefa Samita i le tali atu i ana tatalo (tagai i leIosefa Samita—Talafaasolopito 1:15–20). Ua toefuatai mai le atoaga o le talalelei, ma o Le Ekalesia a Iesu Keriso o le Au Paia o Aso e Gata Ai o “le ekalesia moni ma ola e tasi i luga o le fogaeleele atoa” (MF&F 1:30).
Mau e faatatau i ai: Isaia 29:13–14; Tanielu 2:44–45; Faaaliga 14:6–7
5. Perofeta ma Faaaliga
O le perofeta o se tagata lea ua tofia e le Atua e saunoa mo Ia (tagai i leAmosa 3:7).E molimau mai perofeta ia Iesu Keriso ma aoao atu Lana talalelei.Latou te faalauiloa mai le finagalo o le Atua ma lona tulaga moni.I nisi o taimi, latou te valoia mea e tutupu i le lumanai.Ua valaauina e le Atua ia perofeta e saunoa mo Ia i o tatou taimi (tagai i leMF&F 1:38).
O faaaliga o fesootaiga ia mai le Atua i Ana fanau. A oo ina faailoa mai e le Alii Lona finagalo i le Ekalesia, e fetalai mai o Ia e ala mai i Lana perofeta. O tusitusiga paia —o le Tusi Paia, Tusi a Mamona, Mataupu Faavae ma Feagaiga, ma le Penina Tau Tele —o loo i ai faaaliga na tuuina mai e ala mai i perofeta anamua ma aso e gata ai. O le Peresitene o Le Ekalesia a Iesu Keriso o le Au Paia o Aso e Gata Ai o le perofeta lea a le Atua i le lalolagi i ona po nei.
E mafai e tagata taitoatasi ona maua faaaliga e fesoasoani ai ia i latou i mea patino latou te manaomia, o tiutetauave, ma fesili ma fesoasoani ai e faamalolosia a latou molimau. O le tele o faaaliga i taitai ma tagata o le Ekalesia e maua mai e ala i uunaiga ma mafaufauga mai le Agaga Paia. E fetalai le Agaga Paia i le mafaufau ma le loto i se leo itiiti, filemu (tagai i leMF&F 8:2–3). E mafai foi ona oo mai faaaliga e ala mai i faaaliga vaaia, o miti, ma asiasiga a agelu.
Mau e faatatau i ai: Salamo 119:105; Efeso 4:11–14; MF&F 21:4–6
6. Perisitua ma Ki o le Perisitua
O le perisitua o le pule ma le mana ua tuuina mai e le Atua i alii i le lalolagi e galulue ai mo Ia. E lua perisitua i le Ekalesia, o le Arona ma le Mekisateko (tagai i leMF&F 107:1, 6). Ua tuuina atu ki o le perisitua i alii e taitai ai le malo o le Atua i le lalolagi. E ala atu i nei ki, ua mafai ai ona faatagaina e e umia le perisitua e talai atu le talalelei, faatautaia ia sauniga o le faaolataga, ma pulea le malo o le Atua i le lalolagi. O i latou uma e auauna atu i le Ekalesia, e tofia i lalo o le taitaiga a le o loo umia ki o le perisitua. O le mea lea, ua i ai ia i latou le aia tatau i le mana e manaomia e auauna atu ai ma faataunuu tiutetauave o o latou valaauga.
Na foafoaina e le Atua ma pulea le lagi ma le lalolagi e ala i le mana o le perisitua. O le mana lea ua Ia togiolaina ai ma faaeaina Lana fanau. E tuuina atu e le Atua le pule o le perisitua i alii agavaa e auai i le Ekalesia e mafai ai ona latou galulue i Lona suafa mo le faaolataga o Ana fanau.O loo avanoa faamanuiaga o le perisitua mo tagata uma—alii, tamaitai, ma tamaiti.
Mau e faatatau i ai: Mataio 16:19; MF&F 13; 50:26–27; 84:19–20, 33; 107:8; 121:36, 41–42
7. Sauniga ma Feagaiga
O le sauniga o se faatinoga paia, aloaia e i ai lona uiga faaleagaga. E aoao mai e sauniga taitasi upumoni faaleagaga. O sauniga o le faaolataga e faia i le pule o le perisitua ma i lalo o le taitaiga a i latou o e umia ki o le perisitua. O nisi sauniga e taua mo le faaeaga ma ua ta’ua o sauniga faaola. E aofia ai le papatisoga (tagai i le Ioane 3:5; e faafouina i le sauniga o le faamanatuga), faamauga (tagai i leGaluega 2:36–38), ma, mo alii, faauuga i le Perisitua Mekisateko (tagai i le MF&F 84:33–34). O isi sauniga faaola—o le faaeega paia ma le faamauga o le faaipoipoga —e na o malumalu e faatino ai. O le malumalu o se tasi o nofoaga e aupito paia i le fogaeleele. O le maota o le Alii. O sauniga faaola uma e mafai foi ona faatinoina e isi e fai ma sui i totonu o le malumalu mo e ua maliliu. O sauniga sui, e faatoa aoga lava pe a talia e tagata ua maliliu i le lalolagi o agaga ma faamamaluina feagaiga e faatatau i ai (tagai i le MF&F 138:32–34, 58).
O sauniga faaola uma o le perisitua e o faatasi ma feagaiga. O le feagaiga o se maliega paia lea i le va o le Atua ma le tagata. E tuuina mai e le Atua ia tuutuuga mo le feagaiga, ma e tatou te ioe e faia le mea Na te poloai mai tatou te faia. Ona folafola mai lea e le Atua o faamanuiaga patino mo lo tatou usiusitai. O le faamanatuga e mafai ai ona tatou faafouina ia feagaiga tatou te osia ma le Alii.
O isi sauniga, e pei o le faamanuiaina o e mama’i ma le faaigoaina ma le faamanuiaina o tamaiti, e taua foi mo lo tatou atina’ega faaleagaga.
Mau e faatatau i ai: Esoto 19:5–6; Esekielu 11:20; 1 Korinito 15:29; Alema 30:3; MF&F 42:78; 82:10; 136:4; Mataupu Faavae o le Faatuatua 1:3, 4
8. Faaipoipoga ma le Aiga
O le faaipoipoga i le va o se alii ma se tamaitai, ua faauuina e le Atua, ma o le aiga o le totonugalemu lea o Ana fuafuaga o le faaolataga ma le fiafia (tagai i le Kenese 2:24).Ua i ai i matua se tiute o le fanafanau ma uluuluola ai le lalolagi, e tausia a latou fanau i le alofa ma le amiotonu, ma ia tuuina atu i ai mea e manaomia faaletino ma le faaleagaga.O le tane ma le ava ua i ai se tiutetauave paia e alofa ma tausi e le tasi le isi.O le a mafai ona maua le fiafia i le olaga faaleaiga pe a faavae i aoaoga a le Alii o Iesu, e pei o le faatuatua, tatalo, salamo, faamagaloga, faaaloalo, alofa, agalelei, galuega, ma gaoioiga faafiafia lelei. (Tagai “O Le Aiga: O Se Folafolaga i le Lalolagi.”
Mau e faatatau i ai: Salamo 127:3; MF&F 131:1–4; 132:15–20
9. Poloaiga
O poloaiga o tulafono ia ma mea e manaomia e tuuina mai e le Atua i le tagata. A tatou tausia feagaiga, ua tatou faailoa atu lo tatou alolofa i le Alii ma maua ai faamanuiaga mai ia te Ia (tagai i leLevitiko 26:3–12; Ioane 14:15; Mosaea 2:41). Ua poloaiina i tatou e alolofa i le Atua ma o tatou loto atoa, agaga, ma le mafaufau ma ia i ai le alofa faa-Keriso mo isi (tagai i leMataio 22:36–39; Ioane 13:34–35).
Na faaalia ia Mose anamua ia Tulafono e Sefulu, ma o loo taua lava i le taimi nei (tagai i leEsoto 20:3–17). E aofia ai le tausiga o le aso Sapati ia paia (tagai i leEsoto 20:8–11; Isaia 58:13–14; MF&F 59:9–13), tausiga o le tulafono o le ola mama (tagai i leEsoto 20:14; Kenese 39:7–9; Alema 39:9), ma le faamaoni (tagai i le Esoto 20:16). O faataitaiga o isi tulafono e aofia ai le totogiina o se sefuluai atoa (tagai i leMalaki 3:8–10), anapogi (tagai i leIsaia 58:6–7), tatalo (tagai i le3 Nifae 18:15, 20–21; MF&F 10:5), ma le tausiga o le Upu o le Poto (tagai i leMF&F 89:18–21).
Ua poloaiina foi i tatou ia avea e faapei o lo tatou Tama Faalelagi ma Lona Alo, o Iesu Keriso, i o tatou manao, mafaufauga, upu, ma faatinoga (tagai i le3 Nifae 12:48). Ua tuuina mai e le Alii ia i tatou o upumoni e faavavau, po o mataupu faavae e fesoasoani e pulea ai a tatou faaiuga ma faatinoga. O nei mataupu faavae e taitai ai i tatou e ola e faapei o le Faaola ma maua ai Ana faamanuiaga folafolaina.
Mau e faatatau i ai: Iakopo 1:5–6; 2 Nifae 32:8–9; Mosaea 4:3; Alema 37:35; MF&F 82:8–10; 105:5; 121:36; 130:18–19; 138:4


text:
VAEGA 3
Le Auala e Foʻia ai Faafitauli
“Ia tele le alofa o le tasi i le isi, auā o le alofa e ufiufi ai le anoanoaʻi o agasala.”
E eseese faafitauli e aliaʻe mai pe a uma ona lua faaipoipo. Atonu e māfua mai ona e lē tutusa o oulua manatu, faalogona, po o le auala foʻi e te lua taulima ai mea. O isi faafitauli e ono faapogaia e isi i fafo atu o le liʻo o le faaipoipoga, po o ni tulaga foʻi e leʻi faatalitalia.
O nisi taimi e te lua taumafai ai e faalēano i faafitauli. Peitaʻi, o loo fautua mai le Tusi Paia e ao ona tatou foʻiaina o tatou faafitauli. (Mataio 5:23, 24) O le a iai ni iʻuga lelei, pe afai e te lua faatatauina taʻiala o le Tusi Paia.
1. TALANOA I LE FAAFITAULI
LE MANATU O LE TUSI PAIA: ʻE iai le taimi e tautala ai.’ (Failauga 3:1, 7) Ia faaalu se taimi e talanoa ai i le faafitauli. Ia faailoa atu i lau paaga ou manatu ma ou faalogona moni e tusa ai o le mataupu. Ia ʻtautala pea i le mea moni’ i lau paaga. (Efeso 4:25) E tusa pe e malolosi lua manatu faaalia, ʻalofia le tauaʻimisa. O le tali filemu o le a taofia ai le vevesi i se mataupu laʻitiiti.
Ia tumau pea ona agalelei, ma ia faaalia le alofa ma le faaaloalo i lau paaga e tusa pe e te lē ioe i ona manatu. (Kolose 4:6) Ia taumafai e foʻia le faafitauli i le vave e mafai ai, ma ia talanoa atu pea i lau paaga.
LE MEA E MAFAI ONA E FAIA:
Ia faatulaga se taimi talafeagai e talanoa ai i le faafitauli
Ia faalogologo lelei a o talanoa mai lau paaga. ʻAlofia le faasalavei atu, faatali seʻia uma ona fai atu lea o sou manatu
2. IA FAALOGO MA TAUMAFAI E MALAMALAMA
LE MANATU O LE TUSI PAIA: “Ia matuā alofa faapelepele le tasi i le isi. . . . Ia tausolomua ona faaaloalo le tasi i le isi.” (Roma 12:10) E tāua tele le auala e te faalogologo ai. Ia taumafai e malamalama i le manatu o lau paaga ma ia faaalia le ʻtigā alofa ma le lotomaulalo.’ (1 Peteru 3:8; Iakopo 1:19) Aua e te faafoliga e pei o loo e faalogo atu. Pe afai e talafeagai, ia tuu so o sau galuega o fai ae faalogologo atu i lau paaga, pe talosaga atu e te lua talanoa i ai i se isi taimi. O le galulue faatasi o le a lē ʻvave ai ona e ita’ i lau paaga.
LE MEA E MAFAI ONA E FAIA:
Ia faalogologo atu pea ma taumafai e malamalama, e tusa lava pe e te lē fiafia i manatu o lau paaga
Ia mātau le uiga moni o ona manatu, le auala o loo talanoa mai ai ma lona leo
3. IA TAUSI I AU UPU
LE MANATU O LE TUSI PAIA: “E iai le itu lelei e maua mai i ituaiga o galuega uma, ae e na o upu o laugutu e iʻu ai i le mativa.” (Faataoto 14:23) E lē lava le tau ina talanoa i le fofō o se faafitauli, ae e manaʻomia ona faatino le faaiʻuga ua lua malilie i ai. O le faia faapea e manaʻomia ai ni taumafaiga malolosi, peitaʻi o le a matuā tauia ai lava oulua. (Faataoto 10:4) O le galulue soosootauʻau, o le a maua ai se “taui lelei” mo a oulua taumafaiga fitā.
LE MEA E MAFAI ONA E FAIA:
Ia talanoa po o ā auala e ao ona lua uia ina ia foʻia ai le faafitauli
Ia fai ma iloilo po o faapeʻī mai a oulua taumafaiga


text:
Ua tuuina atu folafolaga a le Alii ia i latou uma o ē mulimuli i le mamanu o le olaga e fausia i sootaga o faaipoipoga fiafia, ma le paia.
I se tasi afiafi i le tele o tausaga ua mavae, sa ma asiasi ai ma lo’u toalua i le fale o se tasi o o’u atalii ma lona toalua ma le fanau matou te fai ‘aiga i le afiafi. O se mea masani mo se aiga e i ai fanau laiti: sa pisapisao ma sa tele foi mea malie. Ina ua uma le meaai, sa ma nonofo ai lava i le laulau ma le afafine o lo’u atalii, e fa tausaga o Anna. Ina ua ia iloaina ua na o ia lea ou te āno atu i ai, sa tusa’o o ia i luga o se nofoa ma pupula sa’o mai ia te au. Ina ua ia mautinoa o la ou te tilotilo atu ia te ia, sa ia faatonuina lelei lava au e “matau ma aoao.” Ona siva lea o ia ma usu mai se pese mo au.
O le faatonuga a Anna ia “matau ma aoao” sa atamai mai le gutu o se tama meamea. E mafai ona tatou aoao mea e tele e ala i le matau ona mafaufau lea i mea sa tatou vaaia ma lagonaina. O le mafaufau la i lena mea, sei ou faasoa atu ai ni nai mataupu faavae sa ou matauina e ala i le tilotilo ma aoao mai i faaipoipoga matagofie, faamaoni. O nei mataupu faavae e fausia ai faaipoipoga malolosi, ma faamalieloto ia e ogatusa ma mataupu faavae faalelagi. Ou te valaaulia outou e matau ma tatou aoao faatasi.
Muamua, sa ou matauina, i faaipoipoga e aupito sili ona fiafia, e mafaufau le tane ma le ava i la la’ua sootaga, o se penina tautele, o se oa e le mafai e tupe ona faatau. La te taufai tuua o la tama ma tina, ae sagai atu faatasi e fausia se faaipoipoga o le a manuia mo le faavavau. Ua la malamalama e la te savavali i se ala ua faauuina mai le lagi. Ua la iloa e leai lava se isi sootaga o soo se ituaiga e mafai ona maua ai le fiafiaga tele, e fua mai ai mea lelei e tele, pe aumaia ai le faaleleia tele faaletagata. Matau ma aoao: o ulugalii faaipoipo e aupito sili e mafaufau i a latou faaipoipoga o ni penina tautele.
O le isi, faatuatua. O faaipoipoga faamanuiaina e faavavau e fausia i luga o le faavae o le faatuatua i le Alii o Iesu Keriso ma le usiusitai i Ona aoaoga.1 Ua ou matauina o ulugalii e matuai faatauaina a latou faaipoipoga, o loo ola i mamanu o le faatuatua: e o i sauniga faamanatuga ma isi sauniga i vaiaso uma, e fai afiafi faaleaiga, tatalo ma suesue faatasi ia tusitusiga paia ma suesue foi e le tagata lava ia, ma totogi ma le faamaoni ia sefuluai. O la latou lava naunautaiga masani o le usitai ma ia lelei. Latou te le mafaufau i poloaiga faapea o se taumafataga e te pule ai lava oe po o le a le mea e piki mai ma filifili na o mea e tosina i le vaai.
O le faatuatua o le faavae o amiomama uma e faamalosia ai le faaipoipoga. O le faamalosia o le faatuatua e faamalosia ai faaipoipoga. E tupu le faatuatua pe a tatou tausia poloaiga. E faatupulaia le faatuatua pe a tatou tausia poloaiga ma ola fealofani ma olioli i le faaipoipoga. O le mea lea, o le tausia o poloaiga e taua i le faavaeina o faaipoipoga malolosi e faavavau. Matau ma aoao: faatuatua i le Alii o Iesu Keriso o le faavae lea o faaipoipoga fiafia e faavavau.
Tolu, salamo. Ua ou iloaina o faaipoipoga fiafia e faalagolago i le meaalofa o le salamo, o se elemene taua i sootaga lelei uma faaleulugalii. O taitoalua e faia e le aunoa se suesuega faamaoni o ia lava ma faatino loa lava ia laasaga e moomia e salamo ma faaleleia, e maua se pulupasama faamalolo i a latou faaipoipoga. E fesoasoani le salamo e toefuatai ma faatumauina le felagolagomai ma le filemu.
O le lotomaualalo o le ute lea o le salamo. O le lotomaualalo e le manatu faapito, e le faaloloto. Na te le faumalo i se mea pe tautala ma le faasausili faapea e sili atu lona lelei. Ae, o le lotomaualalo e tali filemu2 ma faalogo atu ma le agalelei mo le malamalamaaga, ae le o le faatiga. O le lotomaualalo e iloa e leai lava se tasi e mafai ona suia se isi, ae faatasi ai ma le faatuatua, taumafaiga, ma le fesoasoani a le Atua, e mafai ai ona tatou lagonaina o tatou lava suiga tele o le loto.3 O le lagonaina o le suiga tele o le loto e afua ai ona tatou taulimaina isi ma le agamalu4, aemaise lava o o tatou toalua. O le lotomaualalo o lona uiga e taufai saili ia tane ma ava e faamanuia, fesoasoani, ma si’i ae e le tasi le isi, e faamuamua e le tasi le isi i faaiuga uma. Matau ma aoao: o le salamo ma le lotomaualalo e fausia ai faaipoipoga fiafia.
Fa, faaaloalo. Ua ou matauina e faapea i faaipoipoga matagofie, ma fiafia, o tane ma ava e taulimaina e le tasi le isi o se paaga tutusa. O faiga mai se isi nofoaga po o se isi taimi e pule malosi ai tane i ava pe faia i latou i soo se auala e pei o ni paaga e vaai maualalo i ai i faaipoipoga, e le o ogatasi lea ma le tulafono faalelagi ma e tatau ona suia i mataupu faavae ma mamanu sa’o o le amio.
O tane ma ava e lelei tele faaipoipoga latou te faia faaiuga i le agaga autasi, e tofu faasoa uma le toalua o i la’ua ma e aia tutusa i o la manatu e fai ai faaiuga.5 La te taulai muamua lava i le aiga ma fesoasoania’i e tausoa faatasi o la tiutetauave.6 O le la faaipoipoga e faavae i luga o le galulue faatasi ae le o le feutagai. O le taimi o la latou taumafataga i le afiafi ma le taimi faaleaiga e sosoo ai, e avea ma vaega aupito taua o lo latou aso ma le mea na sili ona aoga i ai a latou taumafaiga silisili. E tapē a latou masini eletonika ma faapasi faafiafiaga mo le tagata lava ia, ina ia mafai ai ona fesoasoani i tiute i le fale. O le tele e mafai ai, latou te faitau atu ia latou fanau i po uma ma e taufai fesoasoani uma i la’ua e faamomoe tamaiti laiti. La te malolo faatasi foi. A mafai i o latou tiute ma tulaga, e galulue vaavaalua tane ma ava i le faia o galuega e aupito sili ona taua o i ai—le galuega tatou te faia i o tatou lava aiga.
A i ai le faaaloalo, e malamalama ma manino mea uma, o se elemene autu lea o faaipoipoga fiafia. E leai ni mea faalilolilo i mataupu talafeagai i faaipoipoga e faavae i le taufai faaaloalo ma malamalama ma manino mea uma. E fai faatasi e tane ma ava ia faaiuga e uiga i mea tautupe, ma e taufai maua foi e i la’ua ia faamatalaga uma.
O le faamaoni a’ia’i o se uiga o le faaaloalo. Ua aoao mai perofeta e faapea o paaga faaipoipo faamanuiaina e “matuai faamaoni a’ia’i” lava le tasi i le isi.7 Latou te faamautinoa e agavaa atoatoa i soo se itu i le faaaogaina o ala o faasalalauga. Latou te le faatagaina lava e faia ni mea faalilolilo i le initoneti. E le nanaina e le tasi mai le isi a la’ua uputatala i upega fesootai faaagafesootai. La te le tilotilo lava i talaaga o se tasi i upega tafailagi i soo se itu e ono faalataina ai le faatuatuaga paia o lona toalua. La te le faia lava pe tautala foi i se mea e atagia mai ai le lē mafaufau, pe na ona faaōlioli pe na tino mai foi. Matau ma aoao: o faaipoipoga maoae e matuai faaaloalo, malamalama ma manino mea uma, ma faamaoni a’ia’i.
Lima, alofa. O faaipoipoga e aupito fiafia ua ou vaai i ai, e suluia mai ai le usiusitai i se tasi o poloaiga aupito fiafia—ia tatou “nonofo faatasi i le alofa.”8 I le fetalaiga i tane, na poloai mai ai le Alii, “Ia e alofa i lau ava ma lou loto atoa, ma ia e pipii atu ia te ia ae le o se isi.”9 Ua aoao mai e se tusitaulima a le Ekalesia: “O le upu pipii o lona uiga ia matua tuuto atoatoa atu ma faamaoni i se tasi. O ulugalii faaipoipo e pipii atu i le Atua ma le tasi i le isi e ala i le tautua ma le alofa ole tasi i le isi e ala ile tausia o feagaiga i le faamaoni atoatoa o le tasi i le isi faapea foi i le Atua.” O le tane ma le ava e tuua o latou olaga nofofua ae amatalia a latou faaipoipoga e avea ma [a latou] uluai faamuamua. … Latou te le faatagaina lava se isi tagata po o se mea e fiafia i ai, ia sili a’e se faamuamua i o latou olaga nai lo le tausia o feagaiga ua latou osia ma le Atua faapea foi le tasi i le isi.”10 Matau ma aoao: o ulugalii faamanuiaina e alofa le tasi i le isi i le tuuto atoatoa.
E i ai tagata e le matuai fiafia a latou faaipoipoga e pei ona latou moomoo i ai, o ē foi e lei faaipoipo lava, o ē ua tete’a, o matua nofotoatasi, pe ona o mafuaaga eseese e le o i ai se tulaga e faaipoipo ai. O nei tulaga e mafai ona tumu i luitau ma le lotonutimomoia, ae e le tatau ona faavavau. Ia te outou na o i ai i na tulaga, ae o loo “faia ma le fiafia mea uma ua i ai i lo [outou] mana”11 e faasaoina ai, ia faamanuia tele atu le Atua. Saili i le mamanu sili o le faia o se faaipoipoga e faavavau, e aofia ai ma le taumafai po o le tapenapena ia avea o se toalua agavaa. Tausi poloaiga ma faalagolago i le Alii ma Lona alofa atoa mo oe. E i ai se aso o le a avea ai mo oe ia faamanuiaga uma ua folafolaina e faatatau i faaipoipoga.12
O se tasi o fuaiupu aupito manaia i le Tusi a Mamona o loo fai mai, “Ma sa latou faaipoipo, ma tuu atu ia faaipoipo, ma faamanuiaina e tusa ma le tele o folafolaga na faia e le Alii ia te i latou.”13 Ua tuuina atu folafolaga a le Alii ia i latou uma o ē mulimuli i le mamanu o le olaga e fausia i sootaga o faaipoipoga fiafia, ma le paia. E oo mai ia faamanuiaga o ni taunuuga matagofie, faamoemoeina o le ola faamaoni ai i le talalelei a Iesu Keriso.
Ou te faafetai i lo’u toalua ofoofogia o Kathy, o ia o le ua sili ona ou alofa i ai i lo’u olaga atoa.
O le faaipoipoga o se meaalofa mai le Atua ia i tatou; o le uiga auaumama o a tatou faaipoipoga o se meaalofa mai ia i tatou ia te Ia. Ou te molimau atu i le fuafuaga ofoofogia a lo tatou Tama Faalelagi alofa, lea ua saunia ai le avanoa mo faaipoipoga ofoofogia e faavavau. I le suafa o Iesu Keriso, amene.
Faaali Mau Faasino
-
1. Tagai “O Le Aiga: O Se Folafolaga i le Lalolagi,” Liahona, Nov. 2010, 129.
-
2. Tagai Faataoto 15:1.
-
3. Tagai Alema 5:11–12, 26–31.
-
4. Tagai Moronae 7:43–48; 8:25–26.
-
5. Tagai Mataupu Faavae ma Feagaiga 107:27–31.
-
6. Tagai “O Le Aiga: O Se Folafolaga i le Lalolagi,” 129.
-
7. Tagai Thomas S. Monson, “O Le Mana o le Perisitua,” Liahona, Me 2011, 68; Gordon B. Hinckley, “Life’s Obligations,” Liahona, Me 1999, 4.
-
-
-
10. Tusitaulima 2: Taitaiina o le Ekalesia (2010), 1.3.1.
-
-
12. Tagai Tusitaulima 2, 1.3.3.
-
13. 4 Nifae 1:11.


text:
TALEPE FALE'OLOA E TOLU ONA O LE FIA ULA SIKALETI
Na fa'ailoa e le ali'i o Siaosi Va'a Jr i luma o le fa'amasinoga, e tasi le mafua'aga na ala ai ona ia auai i le osofa'iga ma le talepeina o fale'oloa e tolu i le amataga o le tausaga nei, o le fia ula lea i se sikaleti.
E tolu fale'oloa na tu'uaia e le malo le ali'i o Va'a Jr, sa la osofa'ia ma le ali'i o Ryan Pite i le po o le aso 10 Ianuari 2012, ae ina ua fesiligia e le ali'i fa'amasino sili lagolago ia Lyle L. Richmond le ali'i o Va'a Jr pe aisea na la osofa'ia ai ma Pite faleoloa ia, na ata le alii ona faapea lea o lana tali, “Oi, na mafua ona ma osofa'ia fale'oloa na ona o le fia ula lava i se tapa’a.”
E fa moliaga mamafa lea ua tali ioe Va'a Jr i luma o le fa'amasinoga sa ia fa'atinoina, ma o ia moliaga e aofia ai le talepe fale i le tulaga lua, lua moliaga o le taupulepule e fa'ataunu'u le moliaga o le talepe fale, atoa ai ma le moliaga o le gaoi.
Na fa'amatala e Va'a Jr i le fa'amasinoga e fa'apea, o le fale'oloa muamua lava na la osofa'ia ma Pite, la te le i o ai i totonu, ae sa la taumafai e a'apa atu i fafo e aumai ni 'oloa mai totonu, peita'i sa iloa mai i la'ua e se fafine Saina sa i totonu, ma vala'au mai ai loa ia te i la'ua e o 'ese.
“Na mafua ona ma taumafai e osofa'i le fale'oloa lea, ona ua lagona lava le fia ula i se tapa’a,” o le tala lea a Va'a Jr i le fa'amasinoga.
Ina ua le manuia le la taumafaiga ma Pite i le fale'oloa lea, na ta'ua ai loa e Va'a Jr lo la aga'i atu i le fale'oloa lona lua, le Super Star, lea na taumafai ai loa lana uo o Pite e talepe u’amea o lo o poloka ai fa'amalama o le fale'oloa, ae iloa mai ai loai la'ua e le pule, ma la va'aia ai le tamaloa Saina ua savali atu ia te i la'ua ma se samala.
“Na ma toe solomuli i fafo ma taufa'alelei i le ali'i Saina lea, ae ou iloa atu loa le mea pu’eata o lo o tu mai i le isi itu o le fale'oloa, ma ou fai ai loa ia Pite e tago e talepe le mea pu’eata, ma sa usita’i ai fo'i Pite i la’u fa'atonuga,” o le molimau lea a Va'a Jr.
O le fale'oloa lona tolu na talepe e Va'a Jr ma lana uo, o le Leone Store, lea na tu’i e Pite le tioata tele o lo o pito i luma i se ma’a, ma la a'apa atu ai loa i totonu ma si'i mai pusa pulu kamu ma pepa siakelati ma la o loa ma 'ave.
Ina ua fesiligia e le ali'i fa'amasino ia Va'a Jr pe aisea na la talepeina ai le fale'oloa lea, na tali le ua molia, “o le fia ula lava i se tapa’a.”
O lo o taofia pea i le to'ese le ali'i o Va'a Jr e fa'atali ai le aso 31 Me lea ua fa'amoemoe e lau ai lona fa'asalaga i luma o le fa'amasinoga maualuga. O isi moliaga na totoe ai fa'asaga ia te ia ua solofua e le malo.
Na ta'ua e le loia a le malo o Cabel Poag, o le solitulafono o le talepe fale ma le gaoi, o se tasi lea o solitulafono ua matauina le fa'atupulaia i le atunu'u i le taimi nei, ae maise ai lava tupulaga talavou.


text:
TALOFA OUTOU UMA
"Afio maia"
(Late: MAIAVA PELESA MOEA'I LEOTA)
Fanau: 28 Aukuso 1912, Maliu: 13 Setema 1977 (65yrs). Tama: Moea'i Leota - Avao, Satoalepai Matautu. Tina: Faauli Suisala Maiava - Safa'i Matautu
TUPUAGA: O Maiava Pelesa Moea'i Leota e sau mai le gafa o Malietoa Taulapapa: GAFA / GENEOLOGY. Malietoa Taulapapa na usu ia Fatumiti le alo o Tagaloa Afesulu ma Oloitoa faaee le gafa (fg). o Toomata (m)-male ma Iliganoa (f)-female. Toomata na usu ia Sumuane le alo o Seigafo fg. o Amituana'i (m). Amituana'i na usu ia Tinaitaala fg. o Leota Toga (m). O Leota Toga na usu ia Oilau le alo o Fagege fg. o Aumoenalogo (m). Aumoenalogo na usu ia Lagi le alo o Muagututi'a fg. o Tagaloa Lealamanu'a (m). O Tagaloa Lealamanu'a na usu ia Iao le alo o Tivai i Avao fg. o Leota Faapoifoto (m). O Leota Faapoifoto na usu ia Moli le alo o Maiava i Sato'alepai fg. o Leota Malo (m). O Leota Malo na usu ia Si'iloto le alo o Auva'a i Falealupo fg. e toalima; toatolu tama o Moea'i, Sili'u ma Tau, toalua teine o Tae'ga ma Toeitiiti. O Moea'i Leota na usu ia Faauli le afafine o Suisala i Safa'i fg. e toalima; tolu tama o Pelesa, Pailate ma Moea'i, toalua teine o Faavaoa Fao Silivama ma Sitoga Fala. O Pelesa poo Maiava i lona suafa matai mai le aiga o lona tina o Faauli Suisala ma o ia foi o le ulumatua o lona aiga tina i Safa'i. Sa usu ia Gogouli Taala Pa'u Keke Matiu o Utualii faaee le gafa e toasefulu, ono tama o Maiava Sakaria (K), Suisala Lemaota (P), Maaolegalu Lemaota (P), Aigamaua Lemaota (Iosefa T.), Uluao Tuaoimalii (Tupu U.) ma Toomata Polutele (P), toa fa teine o Faavaoa Leitufia O. Papalii, Punalilo Tuli Maea,Tutulu Tuputa Meafou ma Lemaota Sitoga Nanai Malae Sua.
E manatu o lenei faamaumauga e aoga mo fanau i le lumana'i a le aiga o loo aumau ma nopia'i i soo se tafa o le lalolagi mo nei ma-e lu-a. Ua faaamaninoina i luga o lenei upega tafailagi ina ia aua nei aveesea ai le iliai'a o le gafa, ma faapea ane ua na o se tala i le vai ma lana usuga. Ae ua fai lava le upu o le muagagana a Samoa ia Apemoemanatunatu, ae ua lé Tutuila lé mamate pei o lea talatuu ua e silafia. Aua o le tagata ma lona tupuaga, o le tagata foi ma lona faasinomaga. O le upu a le atunuu "E lelei lava le motu o le pa a ua iloa"
Gogouli aso Soifua: 23 Novema 1921, so Maliu 20 Tesema 2013. O lona Tina o Vaeila Faumuina Siueva o Lepea Faleata. A'o lona Tama o Taala Pa'u Keke Matiu Solomona o Utualii
TUPUAGA: O Gogouli o le a'a e tupuga mai le gafa o Matiu Solomona i Utualii i le aiga a lona tama:
Gafa/Geneology: O Polutele fg. o Poluuli, fg. o Polumanaia le ulua'i nofo i le suafa Matiu, fg. o Matiu Leasuasuofolau o lona alo teine o Tuioninimo na usu mai i ai Luafalemana Leitufiaoatua fg. o Matiu Poumale, fg. o Matiu Solomona (m). Matiu Solomona na usu i lana usuga muamua ia Saini le alo tamaitai o Malevai i Solosolo fg. e toalima; toatolu tama o Ene, Keke ma Vili, ae toalua teine o Sose ma Tuailepea ll. O le usuga lona lua a Matiu Solomona na usu ai ia Taase le alo tamaitai o Foluena i Sapapalii lea e i ai Matiu Alapasa le nofo mulimuli o le aiga sa Matiu i Utualii ma na maliu 1984. (keyword: fg = faae'e le gafa).O KEKE MATIU.: O lana usuga muamua na usu ai ia SASA CHARLES EINGEBORENER le afafine o le palagi Siamani, e suafa ia Lemaota Salesa (Charles-Eingeborener) o Tafua Savaii fg. ua na'o PA'U le tama, peitai na toe i ai le isi usuga lona lua a KEKE ma maua ai le uso o Pa'u (half brother) e suafa ia OLOFA'I lea e i ai le suafa MATIU o loo nofo mai nei i le aiga Sa Matiu i Utualii o Matiu Lemalie Olofa'i KEKE MATIU. O PA'U poo lona igoa matai o TAALA mai Vailoa Faleata i le aiga o lona tina na usu ia Vaeila o Lepea lea e sau mai le Gafa o Faumuina Siueva. Faaee le gafa (fg). e toasefulu tasi; e toafitu tama o Salesa, Aigamaua Usoalii ma Tamapaa, Moala Sakaria, Aoelua Si'ueva, Tupu ma Toia Pa'u, e toafa teine o Gogouli Maiava, Moto Vaiva Lasalo, Fenumia'i Matagifesaua'i Faatali ma Faaiu Peapea Fesola'i. Usuga ma e na tutupu mai ia Gogouli: 1). Usu mai Pupi Lam Yuen o Amerika Samoa ia Gogouli fa'ae'e le gafa e toalua, o Laina Tuifagu (f) ma Moala Poe Vaitagutu (m). 2). Usu mai Maiava Pelesa Moea'i Leota o Avao, Satoalepai ma Safa'i ia Gogouli o Utualii ma Lepea fa'ae'e le gafa e toasefulu, ono tama o Maiava Polumanaia (KS), Suisala Lemaota (P), Ma'aolegalu Lemaota (P), Aigamaua Lemaota (TI), Uluao Tuaoimalii (UT) ma Toomata Polutele (P), toafa teine o Faavaoa Papalii, Punalilo Maea,Tutulu Meafou ma Lemaota Sitoga Sua. O le aofaiga atoa o fanau sa tausia ma fa'afaileleina mai e Maiava ma Gogouli ma latou ola faatasi a'e ai i Utualii e toa sefulu ma le fa, e aofia ai Sarona (f) lea na usu mai i ai Moala Matini Elise o Leulumoega Tuai ma o ia o le tama matua a Laina ia Tafiga o Faleasiu, ma Semaia (m) le atalii matua o Moala Poe Vaitagutu ia Sialofi Su'ilaumea o Utualii lea na usu atu ia Tina Fuga Faasii o Lalomanu Aleipata.
Talitonu o le 'a vaa tele i lou finagalo lenei faamaumauga ma sailiiliga o Tupuaga ma Faasinomaga o lenei aiga Sa Maiava, ma e manatu foi e poto a le tautai ae sasi lana atu i ama. Peita'i mo le faamaopoopoina mai o tupuaga na tupuga mai ai lenei itu paepae o le aiga, o se auala aoga mo le lumanai o fanau ina ia nofo silafia ma iloa tonu ai le alafua o fesootaiga i faia ma gafa. E le o se fia iloa poo le fia sili pe faafia atamai ua mafua ai ona faia lenei itulau, ae o le manulauti ma le auga o aute le autu, e faamoemoe ia tonu ma le sologa lelei mo le lumanai, ona ua tele le tomai ma tauau ina sese ai gafa ma measina a aiga. I le ma lenei ia taofia ai foi le fesopoa'i o fanau mo le lumanai i le toe fenofoa'i ae aiga, tino ma aano i le fetaia'i ai i i'u o Gafa (faaipoipo pe nonofo). E maualuga lava se talitonuga a lenei aiga o se faleaoga aoga nei faamaumauga mo fanau i le lumana'i a le aiga mo nei ma-a taeao. Afai e faleseu le aina i sa outou faitau, ia faamalulu atu pe afai e faiva ese Lopepe. E ta-liu ae popo'e i se finagalo ese i se lagona vaivai a lenei aiga Sa Maiava (Pelesa M. Leota), ma e tu lili'a i le To ae maniti tino i Pisaga, peitai o le naunautaiga ina ia manino ma malamalama fanau o loo aumau ma nopia'i i soo se tafa o le lalolagi, o le upu a le atunuu "E lelei lava le motu o le pa a ua iloa"
Reunion a le "Maiava & Gogouli Family 2001 - Utualii"
Faafetai lava le asiasi ma lau maimoaga i le itulau o fesootaiga a lenei tupuaga. O le naunautaiga lava ia fesootai gafa ma i'u o gafa i soo se tafa o le lalolagi e ala i ni faamaumauga o loo i ai nei. Faamanuia le Atua i feau ma galuega o loo outou tautua ai soo se atunuu aemaise i totonu o ekalesia
Lemaota Stan ma Doreen Tuimaualuga i lo la aso fiafia. Vaaia foliga tausaafia mai io la aiga i Samoa, NZ, USA & Australia and all around the world ina ua faataunuuina ma le manuia.Please send your aiga ata to the webmaster: fikamaiava@gmail.com


text:
Auala e Feagai ai ma Lagona ua Faamanuʻalia
INA ua tatou faatoʻā fananau mai, sa lē mafai ona tatou faia se mea na o i tatou, ae sa faalagolago atoa lo tatou saogalemu i o tatou mātua. Ina ua tatou savavali, sa tatou feiloaʻi i ni tagata e fou i le vaai sa pei o ni tagata tinoeese. Sa tatou fefefe iā i latou pe afai e lē o iai o tatou mātua. Ae o le taimi lava e tatou te fetagofi ai i le lima o lo tatou tamā po o le tinā, ona tatou lagona loa lea o le saogalemu.
A o tatou lāiti, sa faalagolago lo tatou fiafia i le alofa ma faalaeiauga mai i o tatou mātua. Sa lelei o tatou faalogona ina ua iloa e alolofa o tatou mātua iā i tatou. Ina ua la faamautinoa mai e tatou te lelei, sa atili ai ona tatou lagona le mautinoa ma faia nisi faaleleiga atili.
A o faasolo ina tatou matutua, sa fesoasoani mai foʻi a tatou uō vavalalata ina ia tatou lagona le mautinoa. Sa toʻafilemu o tatou faalogona pe a iai faatasi ma i latou, ma faaitiitia ai lo tatou fefefe a o iai i le aʻoga.
A o tuputupu aʻe tamaiti, e masani ona moomoo ia iai faalogona na taʻua i luga. O nisi talavou e tau lē iai ni a latou uō vavalalata, ma o le toʻatele foʻi o tamaiti e itiiti se lagolagosua mai i o latou mātua. Ua taʻutino mai e Melissa *: “O so o se taimi lava ou te vaai ai i ata o ni aiga o loo faifaimea faatasi, ou te faapea ifo, ʻMaʻimau pe ana ou olioli faapea a o oʻu laʻitiiti.’” Atonu e faapena foʻi ou faalogona.
AAFIAGA O LAGONA FAAMANUʻALIA A O TUPUTUPU AʻE
Atonu e te leʻi lagona le mautinoa a o e laʻitiiti. Atonu e lē tele ni faalaeiauga na e mauaina, ma le alofa na faaalia atu iā te oe. Atonu foʻi e te manatua le tele o taimi na misa ai ou mātua ma iʻu ai ina malepe le la faaipoipoga, ma atonu ua e tuuaʻia sesē ai oe. Ae o le itu e sili ona leaga, atonu sa fai atu e se tasi o ou mātua ni upu faatigā pe fasi faamoʻamoʻa oe.
O le ā le auala e ono tali atu ai se tamaitiiti ua iai lagona faamanuʻalia? O nisi talavou ua faaaogā fualaau faasāina pe inu seʻia tau i le ua. O isi ua auai i ni kegi ina ia lagona ai le tāua o i latou. E ono amata foʻi e nisi talavou ni faigāuō ma le isi itupā, ina ia lagona ai le alofa ma le faapelepele. Peitaʻi e seāseā ona tumau nei faigāuō, ma e masani ona atili faamanuʻalia ai faalogona pe afai e iʻu ane e toe malepe.
O talavou ua faamanuʻalia faalogona ae ua latou ʻalofia na faiga lē atamai, atonu e tuputupu aʻe pea ma sina faalogona e tāua i latou. Ua faapea mai Ana: “Sa ou manatu e leai soʻu tāua ona o le tala lenā a loʻu tinā e fai soo mai iā te aʻu. Ou te lē manatua se taimi na ia faamālō mai ai pe faaalia mai le alofa iā te aʻu.”
E iai nisi māfuaaga e faamanuʻalia ai o tatou faalogona, e ese mai i le auala na tausia aʻe ai i tatou. E ono māfua ona ua tatala se faaipoipoga, o faigatā o le soifua matua, po o le popole i o tatou foliga vaaia. Po o le ā lava le māfuaaga, ae e mafai ona mou atu ai lo tatou fiafia ma faaleagaina ai a tatou faiā ma isi. O le ā e tatou te faia ina ia foʻia ai nei faalogona?
E MANATU MAMAFA MAI LE ATUA IĀ I TATOU
E ao ona tatou iloa e iai sē e mafai ona fesoasoani mai iā i tatou, ma o sē e finagalo e fesoasoani mai, o le Atua lea.
O le feʻau lenei mai i le Atua e ala mai i lana perofeta o Isaia: “Aua e te vaai solo, auā o aʻu o lou Atua. Ou te faamalosi iā te oe. Ou te matuā fesoasoani iā te oe. Ou te matuā lagolagoina oe i loʻu lima taumatau o le amiotonu.” (Isaia 41:10, 13) Maʻeu se faamāfanafanaga pe a mafaufau i se uiga faafaatusa, e finagalo le Atua e na te uuina o tatou lima! E leai la se māfuaaga e tatou te popole ai!
O loo faamatala i le Tusi Paia auauna a le Atua sa lagona le popole, ae na maufaatuatuaina le Atua o le a puipuia ma faasaoina i latou. Sa manatu Hana le tinā o Samuelu ua lē taulau o ia, ona sa lē mafai ona ia fanauina se pepe, ma sa masani ona ulagia o ia ona e lē fanau. O le iʻuga sa tagi o ia i le tele o taimi ma lē fia ʻai. (1 Samuelu 1:6, 8) Peitaʻi, ina ua sasaa atu ona faalogona i le Atua, sa lē toe popole o ia.—1 Samuelu 1:18.
E iai taimi sa lagona ai e le faisalamo o Tavita le lē mautonu. Sa tulituliloa o ia e le tupu o Saulo i le tele o tausaga. E tele taimi na sao ai mai i faufauga ina ia fasiotia o ia, ma o nisi taimi sa ia lagona le fiu ona o faafitauli na feagai ma ia. (Salamo 55:3-5; 69:1) Peitaʻi na tusi o ia i le Salamo 4:8: “Ou te taoto ma ou moe ma le filemu, auā e na o oe Ieova e, ou te nofo ai ma le saogalemu.”
Sa faailoa atu e Hana ma Tavita o la faalogona mafatia iā Ieova, ma sa fesoasoani Ieova iā i laʻua ina ia tutumau. (Salamo 55:22) E faapefea ona tatou faia foʻi faapea i aso nei?
AUALA E TOLU E FEAGAI AI MA LAGONA FAAMANUʻALIA
1. Ia maufaatuatuaina Ieova o se Tamā.
Sa faalaeiau e Iesu i tatou ia iloa lona Tamā, o le “Atua moni e toʻatasi.” (Ioane 17:3) Ua faamautinoa mai e le aposetolo o Paulo ʻe lē o mamao le Atua mai iā i tatou taʻitoʻatasi.’ (Galuega 17:27) Na tusi Iakopo i le Iakopo 4:8: “Ia outou mafuta vavalalata atu i le Atua, ona mafuta vavalalata mai lea o ia iā te outou.”
O le iloaina e iai lo tatou Tamā i le lagi e alofa ma manatu mamafa mai iā i tatou, o se laasaga tāua ina ia foʻia ai faalogona popole. E moni atonu e umi se taimi e manaʻomia ina ia atiaʻe ai lenei maufaatuatuaina, peitaʻi e toʻatele i latou ua tofo i le tāua tele o le faia faapea. Ua faapea mai Kalolina: “Ina ua avea Ieova ma oʻu Tamā, sa ou maua sē e mafai ona sasaa atu i ai oʻu faalogona loloto. Ua avea lea ma mapusaga tele mo aʻu.”
Ua faapea mai Rasela: “Ina ua ou lagona le tuua toʻatasi e aunoa ma oʻu mātua, sa fesoasoani mai Ieova ina ia ou lagona le mautonu. E mafai ona ou talanoa ma ōle atu e fesoasoani mai i oʻu faafitauli, ma sa fesoasoani mai o ia.” *
2. Ia saʻili se aiga faaleagaga.
Sa aʻoaʻo e Iesu ona soo ia manatu le tasi i le isi o ni uso ma tuafāfine. Na fetalai o ia i le Mataio 23:8: “O le ʻauuso uma outou.” Sa finagalo o ia i ona soo moni ia alofa le tasi i le isi, ma ia avea i latou o se aiga toʻatele faaleagaga.—Mataio 12:48-50; Ioane 13:35.
E taumafai ma le faamaoni faapotopotoga o Molimau a Ieova, ia iai le māfana ma faamāfanafanaga o se aiga moni faaleagaga. (Eperu 10:24, 25) Ua iloa e le toʻatele, ua pei sauniga a le faapotopotoga o se vai nini e togafitia ai o latou faalogona tigā ma mafatia.
Ua taʻua e Eva: “Sa iai saʻu uō mamae i le matou faapotopotoga sa malamalama i oʻu mafatiaga. Sa faalogologo mai, faitau mai mau o le Tusi Paia, ma ma tatalo faatasi. Sa ia faamautinoa ou te lē o tuua toʻatasi, ma fesoasoani mai ina ia ou talanoa atu ma aveesea oʻu popolega. Ou te faafetaia lana fesoasoani, ona na ou toe lagona ai le mautinoa.” Ua faapea mai foʻi Rasela: ʻUa ou maua se tamā ma se tinā i le faapotopotoga. E fesoasoani mai le faapotopotoga ina ia ou lagona le alofa ma le mautinoa.’
3. Ia alofa ma agalelei i isi.
E maua ni faauōga tumau pe a faaalia le alofa ma le agalelei i isi. Na fetalai Iesu: “E sili le fiafia e maua i le foaʻi atu i lo o le talia mai.” (Galuega 20:35) E mautinoa o le a tatou iloaina, o le tele e tatou te faaalia ai le alofa, o le tele foʻi lenā o mea e tatou te mauaina. Na fetalai Iesu i ona soo: “Ia outou foaʻi atu pea, ona foaʻi mai lea o tagata iā te outou.”—Luka 6:38.
E atili ona lelei o tatou faalogona pe afai e faaalia atu ma faaalia mai le alofa. Ua taʻua i le Tusi Paia, “e lē uma le alofa.” (1 Korinito 13:8) Ua taʻutino mai e María: “Ou te iloa o nisi o oʻu manatu lē lelei e faatatau iā te aʻu, e lē saʻo. Ua mafai ona ou teena nei mafaufauga lē lelei e ala i le fesoasoani i isi, nai lo o le manatu iā te aʻu lava. Ou te lagona le faamalieina i taimi uma ou te faia ai ni mea mo isi.”
LAGONA E TAGATA UMA LE MAUTINOA
E lē faapea o laasaga ua taʻua i luga o le a vave ai ma tumau ona tatou maua le mapusaga. Peitaʻi e mafai ona fesoasoani iā i tatou. Ua faapea mai Kalolina: “O loo iai pea oʻu faalogona lē mautonu. Peitaʻi i le taimi lenei ua ou iloa e tāua aʻu, o loo manatu mamafa mai le Atua iā te aʻu, ma e toʻatele aʻu uō vavalalata e fesoasoani mai foʻi ina ia ou lagona le mautinoa.” E faapena foʻi faalogona o Rasela. Ua faapea mai o ia: “E iai taimi e lofitūina ai aʻu i le faanoanoa. Peitaʻi o loo iai uso ma tuafāfine faaleagaga e mafai ona ou saʻili i ai mo ni fautuaga, ma e fesoasoani mai ina ia saʻo laʻu vaai i mea. A o le sili, ua ou maua se Tamā i le lagi ou te talanoa i ai i aso uma, ma ua fesoasoani tele iā te aʻu.”
Ua taʻua i le Tusi Paia se lalolagi fou i le lumanaʻi, lea o le a lagona ai e tagata uma le mautinoa
E iai foʻi se vaifofō tumau. Ua taʻua i le Tusi Paia se lalolagi fou i le lumanaʻi, lea o le a lagona ai e tagata uma le mautinoa. Ua folafola mai e le Atua i le Mika 4:4: “E taʻitoʻatasi ma nofo i lalo o lona vine ma lalo o lona mati, e leai foʻi se tasi e faamataʻu iā i latou.” I lenā taimi, e leai se tasi e toe faia se mea e tatou te lagona ai le lē malupuipuia, pe faia se mea e tatou te afāina ai. E oo lava i mea e sili ona tugā na tatou aafia ai i taimi ua mavae, “e lē toe manatua.” (Isaia 65:17, 25) O le a faavaeina e le Atua ma lona Alo o Iesu Keriso le “amiotonu moni.” O le iʻuga, o le a maua ʻle toʻafilemu ma le saogalemu e oo i le faavavau.’—Isaia 32:17.
^ pala. 5 Ua suia igoa.
^ pala. 21 E fiafia Molimau a Ieova e faia ni talanoaga faale-Tusi Paia e aunoa ma se totogi, ma i latou o loo fia mafuta vavalalata atu i le Atua.


text:
“Ia Tutū Mausalī i le Faatuatua”
“Ia tutū mausalī i le faatuatua, ma ia faamalolosi.”—1 KORI. 16:13.
PESE: 60, 64
1. (a) O le ā na tupu iā Peteru i le sami o Kalilaia? (Tagaʻi i le ata i luga aʻe o le matua.) (e) Aiseā na amata ai ona magoto Peteru?
SA TAUMAFAI le aposetolo o Peteru ma isi soo e alo atu lo latou vaa i le sami o Kalilaia i se pō matagi. Na faafuaseʻi ona latou iloa atu Iesu o loo savali i luga o le sami. Sa valaau atu Peteru iā Iesu pe e mafai ona savali atu iā te ia, ma ina ua valaau mai Iesu e alu atu, ona oso loa lea o Peteru i lalo ma le vaa ma savali atu i lona Matai a o sou le sami. E leʻi umi lava ae amata ona magoto ifo Peteru. Aiseā? Sa vaai atu o ia i le matagi ma fefe ai. Sa alaga atu Peteru iā Iesu, ma na vave ona tago mai Iesu ma faapea mai: “O oe lenā o lē e faatuatua itiiti, aiseā ua e masalosalo ai?”—Mata. 14:24-32.
2. O le ā o le a iloiloina i lenei mataupu?
2 Seʻi o tatou iloiloina ni vala se tolu o le mea na tupu iā Peteru lea e fesootaʻi atu i le faatuatua: (1) o le auala na faaalia muamua ai e Peteru le faatuatua i le lagolagosua a le Atua, (2) o māfuaaga na mou atu ai le faatuatua o Peteru, ma le (3) o le vala na fesoasoani iā Peteru e toe maua ai le faatuatua. O le iloiloina o nei manatu o le a tatou iloa ai le auala e tatou te ʻtutū mausalī ai i le faatuatua.’—1 Kori. 16:13.
FAATUATUA I LE LAGOLAGOSUA A LE ATUA
3. Aiseā na oso ese ai Peteru mai i le vaa, ma e faapefea ona talitutusa ma i tatou?
3 O le faatuatua, na oso ese ai Peteru mai i le vaa ma savali i luga o le sami. Na valaau atu Iesu iā Peteru, ma na ia talitonu o le a lagolagoina o ia e le mana o le Atua, e pei foʻi ona lagolagoina Iesu. I se tulaga talitutusa, o le faatuatua na tatou tuuina atu ai iā Ieova ma papatiso. Na valaaulia e Iesu i tatou e avea ma ona soo, ma ia mulimuli i ona tulaga aao. Sa tatou faatuatua iā Ieova ma Iesu, ona e tatou te talitonu o le a laʻua lagolagosua mai iā i tatou i so o se auala.—Ioa. 14:1; faitau le 1 Peteru 2:21.
4, 5. Aiseā e tāua ai le faatuatua?
4 E tāua tele le faatuatua. O le faatuatua na mafai ai ona savali Peteru i luga o le sami, o lo tatou faatuatua foʻi e mafai ona tatou faia ai mea e lē mafai ona tupu e tusa ai ma le vaaiga faaletagata. (Mata. 21:21, 22) O se faaaʻoaʻoga, o le toʻatele o i tatou e faia suiga tetele i o tatou olaga, ua faateʻia ai tagata e iloaina i tatou. Na fesoasoani mai Ieova iā i tatou a o tatou faia na suiga ona o lo tatou faatuatua iā te ia. (Faitau le Kolose 3:5-10.) Na uunaʻia i tatou e le faatuatua e tuuina atu iā Ieova, avea ma ana uō, o ni mea e lē mafai ona tatou faia i so tatou lava malosi.—Efe. 2:8.
5 O lo tatou faatuatua e faamalosia ai pea i tatou. O le faatuatua e mafai ai ona tatou teena osofaʻiga a lo tatou fili malosi o Satani. (Efe. 6:16) E lē gata i lea, o le faatuatuaina o Ieova e fesoasoani e tuuitiitia ai o tatou popolega a o feagai ma faigatā. Ua fetalai mai Ieova o le a ia tausia o tatou manaʻoga, pe a tatou faamuamua le Malo. (Mata. 6:30-34) Ae sili atu i lenā, o le a tatou maua ai le ola lea e faavavau, o se meaalofa e lē mafai ona maua i lo tatou lava malosi.—Ioa. 3:16.
O LE LĒ TAULAʻI ATU E MOU ATU AI LE FAATUATUA
6, 7. (a) O le ā e mafai ona faatusa i ai le matagi ma galu na savali ai i luga Peteru? (e) Aiseā e tatau ai ona tatou mataala i le ono faavaivaia o lo tatou faatuatua?
6 O le matagi ma galu o le sami na savali ai i luga Peteru, ua faatusa atu i tofotofoga ma faaosoosoga e tatou te fesagaʻia i la tatou auaunaga i le Atua. E tusa pe e matuā faigatā nei faafitauli, ae e mafai lava ona tatou tutū mausalī ona o le lagolagosua a Ieova. Manatua, e leʻi magoto Peteru ona o le matagi po o se galu telē. Seʻi toe mafaufau i le mea na tupu: “Ina ua vaai atu i le matagi malosi, ona fefe ai lea o ia.” (Mata. 14:30) Na mou atu le faatuatua o Peteru, ina ua ia lē taulaʻi atu iā Iesu. I se tulaga talitutusa, pe a tatou taulaʻi atu i ʻmatagi malolosi’ po o tatou faafitauli, ona amata lea ona tatou masalosalo i le fesoasoani a Ieova.
7 E tatau ona tatou mataala ona e ono mafai foʻi ona mou atu lo tatou faatuatua, auā ua faatusa e le Tusi Paia le faavaivaia po o le mou atu o le faatuatua i “le agasala o loo faigofie ona faalavelave mai iā i tatou.” (Epe. 12:1) E tusa ma le mea na tupu iā Peteru, e mafai ona vave faavaivaia lo tatou faatuatua pe a sesē le mea e taulaʻi i ai. E faapefea ona tatou iloa ua lamatia lo tatou faatuatua? Seʻi o tatou iloiloina nisi o fesili e mafai ona suʻesuʻeina ai i tatou.
8. E ono faapefea ona faasolo ina mou atu lo tatou faatuatua i folafolaga a le Atua?
8 Po o moni lava iā te aʻu folafolaga a le Atua e pei o le taimi muamua? O se faaaʻoaʻoga, ua folafola mai e le Atua o le a ia faaumatia lenei faiga o mea. Po ua amata ona mou atu lo tatou faatuatua i lenā folafolaga, ona ua tatou tosina atu i le tele o faafiafiaga a lenei lalolagi? Pe afai o lea, o le a amata ona tatou manatu e leʻi taitai oo mai le iʻuga. (Sapa. 2:3) O se isi faaaʻoaʻoga, ua folafola mai e le Atua o le a ia faamagaloina i tatou e ala i le togiola. Ae pe a lofitūina i tatou i faalogona nofosala ona o mea sesē na tatou faia, o le a amata ona tatou masalosalo po ua “soloiesea” e Ieova a tatou agasala. (Galu. 3:19) O le iʻuga, o le a mou atu lo tatou olioli i le auaunaga i le Atua ma taofia ai i tatou mai i le talaʻi atu.
9. O le ā e tupu pe a tatou saʻilia lo tatou lava lelei?
9 Po o oʻu filigā i le auaunaga i le Atua e pei o le taimi muamua? Na faailoa mai e Paulo o lo tatou galulue mamafa mo Ieova, e mafai ona tatou “mautinoa atoatoa ai i le faamoemoe e oo i le iʻuga.” Peitaʻi, o le ā e tupu pe a tatou saʻilia lo tatou lava lelei, e ala i le talia o se galuega e lelei le totogi ae aafia ai la tatou tapuaʻiga? O le a faavaivaia lo tatou faatuatua ma tatou “paiē” ai, ma itiiti ai mea e tatou te faia mo Ieova, e ui e tele atu mea e mafai ona tatou faia.—Epe. 6:10-12.
10. E faapefea ona faaalia lo tatou faatuatua i le Atua pe a faamagalo atu?
10 Po o faigatā ona ou faamagaloina i latou e faatigā mai? Pe a faatigā mai se tasi, atonu e tatou te faatāuaina o tatou faalogona ma taumafai e faasaʻo lenā tagata pe lē toe fia talanoa atu i ai. Ae e faaalia lo tatou faatuatua iā Ieova pe a tatou faamagalo atu. I le ā le itu? Pe a faatigā mai se tasi iā i tatou, e nofo aitalafu lenā tagata iā i tatou e pei lava ona tatou nofo aitalafu iā Ieova ona o a tatou agasala. (Luka 11:4, fpl.) Pe a tatou faamagalo atu i isi, e tatou te mautinoa o le a tatou maua ai le finagalo malie o le Atua, ma e sili atu ona tāua lenā mea nai lo o le toe taui atu o le leaga. Sa iloa e soo o Iesu e manaʻomia le faatuatua ina ia mafai ona faamagalo atu i isi. I le taimi na faatonu ai e Iesu i latou e faaauau ona faamagalo atu, sa latou talosaga mai: “Ia e faatuputeleina lo matou faatuatua.”—Luka 17:1-5.
11. Aiseā e tatou te ono lē mauaina ai aogā mai i fautuaga faale-Tusi Paia?
11 Po ou te faaseā pe a maua fautuaga faale-Tusi Paia? Ia uaʻi atu i le aogā o le fautuaga, nai lo o le uaʻi atu i le itu lē lelei o le fautuaga po o lē foʻi na aumaia le fautuaga. (Faata. 19:20) Ia aua neʻi misia lenā avanoa e faaōgatusa ai o tatou manatu ma le finagalo o Ieova.
12. O le ā ua faaalia ai pe a faaauau ona tatou faitio i ē ua faaaogā e Ieova e taʻitaʻia ona tagata?
12 Po o oʻu faitio i uso tofia i le faapotopotoga? Sa amata ona muimui tagata Isaraelu iā Mose ma Arona, ina ua latou uaʻi atu i lipoti lē lelei a sipai e toʻasefulu. Na fesili atu Ieova iā Mose: “O le ā foʻi le umi e latou te lē faatuatua mai ai iā te aʻu?” (Nu. 14:2-4, 11) O le muimui o tagata Isaraelu na faaalia ai lo latou lē faatuatuaina o le Atua, o lē na tofiaina Mose ma Arona. I se tulaga talitutusa, pe a faaauau ona tatou faitio i ē ua faaaogāina e Ieova e taʻitaʻia ona tagata, e faailoa atu ai le vaivai o lo tatou faatuatua i le Atua.
13. Aiseā e lē tatau ai ona tatou lotovaivai pe a mātauina se vaega o loo vaivai ai lo tatou faatuatua?
13 Aua neʻi o tatou lotovaivai pe a māeʻa ona iloilo i tatou lava, ma mātauina ai se vaega o loo vaivai ai lo tatou faatuatua. E oo lava i le aposetolo o Peteru sa fefe ma masalosalo o ia. Sa faaauau foʻi ona aʻoaʻia e Iesu ona aposetolo ona o le “faatuatua itiiti.” (Mata. 16:8) Ia tāmau i o tatou mafaufau se lesona mai i le mea na tupu iā Peteru, ma le gaoioiga na ia faia ina ua mou atu lona faatuatua ma amata ona magoto ifo i le sami.
TAULAʻI ATU IĀ IESU E FAAMALOSIA AI LE FAATUATUA
14, 15. (a) O le ā na faia e Peteru ina ua amata ona magoto ifo i le sami? (e) E faapefea ona tatou “vaavaai totoʻa” atu iā Iesu e ui e tatou te lē o vāaitino atu iā te ia?
14 Sa ono mafai ona toe foʻi Peteru i le vaa, ina ua vaai atu i le matagi ma amata ona magoto ifo i le sami. Sa lelei lana aau, ma atonu o le gaoioiga muamua lenā e tau i ai lona mafaufau. (Ioa. 21:7) Ae nai lo o le faalagolago iā te ia lava, sa ia taumafai e toe taulaʻi atu iā Iesu ma talia lana fesoasoani. E tatau ona tatou mulimuli i le faaaʻoaʻoga a Peteru, pe a tatou iloa ua amata ona vaivai lo tatou faatuatua. E faapefea ona tatou faia lenā mea?
15 E pei ona taumafai Peteru e toe taulaʻi atu lana vaai iā Iesu, e tatau foʻi ona tatou “vaavaai totoʻa atu iā Iesu o le Sui Sili, ma o Lē e faaatoatoaina lo tatou faatuatua.” (Faitau le Eperu 12:2, 3.) E lē mafai ona tatou vāaitino atu iā Iesu e pei o Peteru. Peitaʻi, e mafai ona tatou “vaavaai totoʻa” iā Iesu e ala i le iloilo o ana aʻoaʻoga ma gaoioiga ma taumafai e mulimulituʻi i ai. Seʻi o tatou iloiloina nisi o laasaga e mafai ona tatou mulimuli ai i le faaaʻoaʻoga a Iesu. O le faia faapea, o le a tatou maua ai le fesoasoani e faamalosia ai lo tatou faatuatua.
16. O le ā le auala e suʻesuʻe ai le Tusi Paia e mafai ona atiaʻe ai lo tatou faatuatua?
16 Ia faamalosia lou maufaatuatuaina o le Tusi Paia. Sa mautinoa e Iesu o le Tusi Paia o le Afioga a le Atua, lea e maua ai le taʻitaʻiga sili i le olaga. (Ioa. 17:17) E tatau ona tatou faitauina le Tusi Paia i aso taʻitasi, ia suʻesuʻe ma manatunatu loloto i mea ua tatou aʻoaʻoina, ina ia mulimuli ai i le faaaʻoaʻoga a Iesu. E tatau foʻi ona tatou saʻiliʻili loloto i mataupu e ono iai ni a tatou fesili. O se faaaʻoaʻoga, e mafai ona faamalosia lo tatou mautinoa ua matuā lata mai lava le iʻuga o lenei faiga o mea, e ala i le suʻesuʻeina o faamaoniga faale-Tusi Paia ua tatou ola i aso e gata ai. Ia faamalosia lo tatou maufaatuatuaina o folafolaga a le Tusi Paia mo le lumanaʻi, e ala i le suʻesuʻeina o le tele o valoaga ua faataunuuina. Ia atiaʻe lo tatou maufaatuatuaina o le tāua o le Tusi Paia, e ala i le iloiloina o faaaʻoaʻoga a i latou ua faaleleia e le Tusi Paia o latou olaga. *—1 Tesa. 2:13.
17. Aiseā na mafai ona tumau faamaoni Iesu e ui i tofotofoga ogaoga, ma e faapefea ona e faaaʻoaʻo iā te ia?
17 Taulaʻi atu i faamanuiaga ua folafola mai e Ieova. O le taulaʻi atu o Iesu i “le olioli sa i ona luma,” sa mafai ai ona ia tumau faamaoni e ui i tofotofoga ogaoga. (Epe. 12:2) E leʻi tosina ese o ia i mea na ofo mai e le lalolagi. (Mata. 4:8-10) E mafai ona tatou mulimuli i le faaaʻoaʻoga a Iesu e ala i le manatunatu loloto i folafolaga matagofie a Ieova mo i tatou. Ia faaāta i lou mafaufau lenā taimi, ma tusi i lalo ni faamatalaga po o ni ata o mea e te manaʻo e fai pe a aveesea e le Atua lenei faiga leaga o mea. Ia fai sau lisi o tagata e te fia feiloaʻi ai pe a toe faatutū mai ma mataupu e te fia talanoa ai iā i latou. Ia vaai i nei folafolaga e lē gata e mafai ona aafia ai tagata lautele, ae e mafai ona e aafia moni ai lava.
18. E faapefea ona fesoasoani le tatalo e faamalosia ai lo tatou faatuatua?
18 Ia tatalo e faatuputele lou faatuatua. Na aʻoaʻo e Iesu ona soo ina ia tatalo iā Ieova mo le agaga paia. (Luka 11:9, 13) Ia tatalo e faamalosia lo tatou faatuatua, o se tasi lea o vala o le fua o le agaga paia. Ia patino a tatou talosaga mo le fesoasoani a le Atua ina ia foʻia nisi vala e ono faavaivaia ai lo tatou faatuatua, e pei o le faigatā ona faamagalo atu.
19. O ā ni vala e tatau ona tatou mafaufau i ai pe a saʻilia ni aumea?
19 Ia aufaatasi ma tagata faatuatua. Sa filifilia lelei e Iesu ana uō, aemaise i latou na ia vavalalata atu i ai. Na faamaonia le faatuatua ma le faamaoni o ana aumea vavalalata po o ona aposetolo, e ala i le usiusitaʻi i ana faatonuga. (Faitau le Ioane 15:14, 15.) O lea, pe a filifili a tatou aumea, ia saʻili atu i tagata e faaalia lo latou faatuatua e ala i le usiusitaʻi iā Iesu. Ia manatua, o se tasi o vala o faauōga lelei o le lelei lea o fesootaʻiga, e tusa pe e aofia ai le avatuina ma le taliaina o fautuaga.—Faata. 27:9.
20. O ā aogā o le taumafai e atiaʻe le faatuatua o isi?
20 Ia fesoasoani e faamalosia le faatuatua o isi. Na atiaʻe e Iesu le faatuatua o ona soo e ala i ana upu ma gaoioiga. (Mare. 11:20-24) E tatau ona tatou mulimuli i lana faaaʻoaʻoga, auā o le fesoasoani e atiaʻe le faatuatua o isi e faamalosia ai foʻi i tatou. (Faata. 11:25) Pe a tatou talaʻi pe aʻoaʻo atu, ia faamatilatila faamaoniga o loo soifua le Atua, o loo ia manatu mamafa mai iā i tatou, ma o le Tusi Paia o lana Afioga lea. Ia fesoasoani i uso ma tuafāfine e faamalosia lo latou faatuatua. Pe a e iloa nisi ua amata ona faitio i uso tofia, aua le vave ona ʻalofia i latou. Nai lo o lea, ia fesoasoani iā i latou i se auala faautauta ina ia toe faamalosia lo latou faatuatua. (Iuta 22, 23) Pe afai o loo e aʻoga ma o loo talanoaina ai le aʻoaʻoga o le evolusione, ia lototele e puipui lou faatuatua i le foafoaga, ma atonu e faateʻia oe i aafiaga o au upu i isi.
21. O le ā ua folafola mai e Ieova iā i tatou?
21 O le fesoasoani a Ieova e ala mai iā Iesu na mafai ai ona manumalo Peteru i le fefe ma le masalosalo, ma na avea ai o ia ma faaaʻoaʻoga mataʻina o le faatuatua mo uluaʻi Kerisiano. I se tulaga talitutusa, e fesoasoani mai foʻi Ieova ina ia tatou tutū mausalī i le faatuatua. (Faitau le 1 Peteru 5:9, 10.) E tele taumafaiga e atiaʻe ai le faatuatua, ma o le a tauia e Ieova a tatou taumafaiga.
^ pala. 16 O se faaaʻoaʻoga, tagaʻi i le faasologa o mataupu “Suia e le Tusi Paia Olaga” o loo i le lomiga o Le Olomatamata mo le lautele.


text:
OFISA O LE KOMESINA SILI O MALO AUFAATASI MO AIA TATAU A TAGATA SOIFUA
O aia tatau a tagata soifua uma mo tagata uma
O LE FAAMANATUINA O LONA LIMASEFULU O TAUSAGA O LE
TAUTINOGA AOAO O AIA TATAU A TAGATA SOIFUA
1948 – 1998
TAUTINOGA AOAO O AIA TATAU A TAGATA SOIFUA
Na faavaeina ma fasilasila faasalalau e le Iugafono 217 A (III) a le Fono Aoao o Malo Aufaatasi i le aso 10 Tesema 1948.
Faatomuaga
Ona o le taliaina aloaia o le tofi mamalu faapea aia tatau tutusa e le mafai ona liliueseina a tagata soifua uma o le lalolagi o le faavae lea o le saolotoga, amiotonu ma le filemu o le lalolagi,
Ona o le le amanaiaina ma le manatu faatauvaa i aia tatau a tagata soifua o le mafuaaga lea o faiga saua ua faamanualia ai le loto fuatiaifo o tagata faapea le oo mai o se lalolagi e faapea e tatau ona ola fiafia ai tagata soifua ona ua maua le saolotoga e tautala ai, le saolotoga o talitonuga faapea le saolotoga mai le mata’u ma le mativa e pei ona ua uma ona folafolaina aloaia o le a avea ma faamoemoe autasi o tagata lautele,
Ona ua alagatatau, pe afai e le uunaia le tagata e faaui ese mai ma avea o se avanoa mulimuli, le tetee faasaga atu i le pule saua ma sauaga, ma e faapea o aia tatau a tagata soifua e tatau ona puipuia e taiala o le tulafono,
Ona ua alagatatau le uunaia o le atiina ae o sootaga fefaauoai i le va o malo uma o le lalolagi,
Ona o ituaiga tagata o lanu ma gagana eseese o atunuu o Malo Aufaatasi i totonu o le Faavae Tusitusia ua latou toe faamautuina mai lo latou faatuatuaga i aia tatau faavae tau tagata soifua, i totonu o tulaga aloaia ma le taua o le tagata soifua, faapea aia tatau tutusa o alii ma tamaitai i le manatu filiga e siitia le auiluma o le va feiloai ma tulaga siitia o le soifuaga i se saolotoga e sili atu,
Ona ua tautino mai e Malo o lo o avea ma sui auai o Malo Aufaatasi le ausia, i le galulue faatasi ma Malo Aufaatasi le siitia o le tulaga aoao e faatauaina ai le tausisia o aia tatau a tagata soifua ma o latou saolotoga tumau,
Ona ua silafia e tagata lautele e faapea o a latou aia tatau ma o latou saolotoga o ni mataupu taua tele mo le faataunuuina o lenei tautinoga i lona atoaga,
Ona o lenei la, e faapea,
O le Fono Aoao a Malo Aufaatasi,
Ua na faailoa aloaia mai, o lenei Tautinoga Aoao o Aia Tatau a Tagata Soifua ua avea o se tulaga lautele ua ausiaina mo tagata uma o atunuu uma o le lalolagi, i lona taunuuga e faapea o tagata taitoatasi uma ma itutino taitasi uma o vaega o tagata, e tausisia pea lenei Tautinoga i taimi uma i o latou manatu, e tatau ia i latou ona taumafai e aoao atu ma faatino aoaoga mo le siitia o tulaga faatauaina o ia aia tatau ma saolotoga atoa ma faiga auiluma i totonu o atunuu taitasi faapea le sootaga faava-o-malo, ina ia malupuipuia ai lo latou tulaga aoao ma le aloaia lelei faapea le usitaia, e le gata i ituaiga tagata o lanu ma gagana eseeese o Malo o lo o avea ma Sui Auai o Malo Aufaatasi ae faapea i ituaiga o tagata o lanu ma gagana eseese o lo o i lalo o la latou puleaga.
Mataupu 1
O tagata soifua uma ua saoloto lo latou fananau mai, ma e tutusa o latou tulaga aloaia faapea a latou aia tatau. Ua faaeeina atu i a latou le mafaufau lelei ma le loto fuatiaifo ma e tatau ona faatino le agaga faauso i le va o le tasi i le isi,
Mataupu 2
E agavaa tagata taitoatasi uma i aia tatau uma faapea saolotoga uma ua faatulagaina mai i totonu o lenei Tautinoga e aunoa ma le tuueseeseina o so o se itu, e pei o ituaiga tagata, lanu, alii pe tamaitai, gagana, tapuaiga, talitonuga faaupu fai o malo po o se isi talitonuga, tulaga tau tagatanuu, po o mafuaaga tau tupuaga, meatotino, tulaga na fanau mai ai po o se isi tulaga,
E le gata i lea, e leai se tuueseesega e tatau ona faia i luga o faavae faaupufai o malo, tulaga tau puleaga po o tulaga faava-o-malo o le atunuu po o atunuu i lalo o nisi puleaga o lo o aumau ai, pe tutoatasi, pe o se atunuu tausi, pe e le tutoatasi, po o i lalo o so o se isi tapulaa tau puleaga.
Mataupu 3
O tagata uma taitoatasi e i ai lana aia tatau e soifua ma ola ai, o lona saolotoga faapea lona malu puipuia.
Mataupu 4
E leai se tagata e tatau ona taofia faamalosi i se faiga taufaa-pologa po o le nofo pologa; o faiga faapologa ma le faatauina o tagata pologa e tatau ona faasaina i ona tulaga uma,
Mataupu 5
E leai se tagata e tatau ona faataugaina pe faia i ai ni faiga saua, faiga e le tusa ma tulaga faale-tagata soifua po o le faalumaina po o le faasalaina,
Mataupu 6
O tagata taitoatasi uma e i ai lana aia tatau e aloaia ai o ia i nofoaga uma e avea ai o ia o se tagata amanaiaina i luma o le tulafono,
Mataupu 7
E tutusa tagata uma i luma o le tulafono ma e agavaa e aunoa ma so o se faiga faailoga tagata i puipuiga tutusa o le tulafono. E agavaa uma tagata i puipuig tutusa e faasaga agai i so o se faiga faailoga tagata e solia ai lenei Tautinoga ma e faasaga agai i so o se faiga e faaoso ai ia faiga faailoga tagata.
Mataupu 8
O tagata taitoatasi uma e i ai lana aia tatau i se faiga lelei e foia ai e se faamasinoga i totonu o le atunuu ua i ai agavaa talafeagai, ni gaoioiga e solia ai ana aia tatau ua tuuina atu ia te ia e le faavae po o le tulafono.
Mataupu 9
E leai se tagata e tatau ona saisaitia faapagota i se faiga saua, taofia pe faaaunuua i se isi atunuu.
Mataupu 10
O tagata taitoatasi uma e agavaa i itu tutusa uma i se tulaga tatau e faafofogaina ai faalauaitele e se faamasinoga tutoatasi , ma le le faaituau, i le fuafuaina o ana aia tatau ma tiute tauave faapea so o se moliaga o soligatulafono e faasaga ia te ia.
Mataupu 11
- O tagata taitoatasi uma ua molia i se soligatulafono e faasalaina ai e i ai lana aia tatau i le le tau agasala o ia seia vagana ua faamaonia ua solitulafono e tusa ai ma le tulafono i se faamasinoga faalauaitele ona e faapea o lo o ia te ia faamaoniga uma e talafeagai ma lona teena o lona moliaga.
- E leai se tagata e tatau ona nofosala i so o se soligatulafono ua molia ai i luga o faamatalaga o so o se faatinoga sa faia po o se faatinoga e le i faia, e le o aofia i le soliga tulafono ua molia ai, i lalo o tulafono a lona atunuu po o tulafono faava-o-malo i le taimi na faatino ai. Pe e i ai foi se faasalaga e silia lona mamafa e tuuina atu ia te ia na i lo le faasalaga e faapea na faatatauina i le taimi na faatino ai lea soligatulafono.
Mataupu 12
E leai se tagata e tatau ona noatia i se faiga saua e faalavelavea ai lona nofo toatasi, lona aiga, nofoaga tumau po o se nofoaga tutusa, po o le osofaia o lona tulaga faaaloalogia e lauiloa ai o ia. O tagata taitoatasi uma e i ai lana aia tatau i le puipuiga o le tulafono e faasaga agai i ia faiga e faalavelave ai po o osofaiga.
Mataupu 13
- O tagata taitoatasi uma e i ai lana aia tatau i le saolotoga e faimalaga solo ai ma aumau i totonu o tuaoi o Malo taitasi.
- O tagata taitoatasi uma e i ai lana aia tatau e tuua ai so o se atunuu, e aofia ai lona atunuu moni, ma le toe taliu i lona lava atunuu.
Mataupu 14
- O tagata taitoatasi uma e i ai lana aia tatau e saili atu ai i nisi atunuu mo lona malu puipuia mai sauaga faapea sona soifuaga fiafia.
- O lenei aia tatau e le mafai ona faatinoina i tulaga o moliaga moni le tulai mai o ni soligatulafono e le o aafia i faiga faaupufai o malo po o gaoioiga e ese mai i faamoemoega ma talitonuga o Malo Aufaatasi.
Mataupu 15
- O tagata taitoatasi uma e i ai lana aia tatau i se tofi tau tagatanuu.
- E leai se tagata e tatau ona aveeseina lona tofi tau tagatanuu pe faafitia lona aia tatau e suia ai lona tofi tau tagatanuu e aunoa ma se faiga faale-tulafono.
Mataupu 16
- E i ai le aia tatau o alii ma tamaitai ua atoa tausaga faatapulaaina e faaipoipo ai ma atiina ae aiga, e aunoa ma se faamutaina ona o ituaiga o tagata, tofi tau tagatanuu, po o tapuaiga. E agavaa i latou i aia tutusa i le faaipoipoga, olaga faaipoipo ma le faamutaina o se faaipoipoga.
- O le a tatau ona faaipoipo le alii ma tamaitai i le na o le maliega saoloto a i laua ua faamoemoe i lea tulaga.
- O le aiga o se vaega faale-natura masani ma mautu o le soifuaga o tagata soifua ma e agavaa i le puipuiga a tagata ma le Malo.
Mataupu 17
- E i le tagata taitoatasi uma le aia tatau e umia ai e ia lava se meatotino ma e mafai foi ona umia soofaatasi ma nisi tagata.
- E leai se tagata e tatau ona aveesea sana meatotino e aunoa ma se maliega.
Mataupu 18
O tagata taitoatasi uma e i ai lona aia tatau i le saolotoga o manatu, loto fuatiaifo ma tapuaiga; o lenei aia tatau e aofia ai le saolotoga e suia ai lana tapuaiga po o lona talitonuga, ma saolotoga, pe toatasi pe auai faatasi ma nisi, faapea i le tulaga
faalauaitele po o le toatasi, e faamalamalama ma talai atu lana tapuaiga po o talitonuga i le aoao atu, faataitai, tapuai ma tausisia.
Mataupu 19
O tagata taitoatasi uma e i ai lana aia tatau i le saolotoga o le fefaaaliaiga o manatu ma taofi; o lenei saolotoga e aofia ai le saolotoga e taofia ai manatu e aunoa ma le aia i ai o se isi ma ia saili, taliaina ma tuuina ese atu faamatalaga ma mafaufauga e auala atu i so o se faasalalauga i nusipepa, leitio ma televise ma ia le tusa ai ma tapulaa.
Mataupu 20
- O tagata taitoatasi uma e i ai le aia tatau i le saolotoga e faapotopoto filemu ai ma faalapotopotoga.
- E leai se tagata e mafai ona faamalosia e avea ma se sui o se faalapotopotoga
Mataupu 21
- O tagata taitoatasi uma e i ai le aia tatau e auai ai i totonu o se faigamalo o lona atunuu, i se faiga tuusao po o le auala atu i le filifilia saoloto o sui usufono.
- O tagata taitoatasi uma e i ai lana aia tatau e maua ai avanoa tutusa i galuega a le malo i lona atunuu.
- O le manaoga o tagata e tatau ona avea ma faavae autu o le puleaga a le malo; o lenei manaoga e tatau ona faailoa mai e ala i faiga palota e faapea e tatau ona aia tutusa tagata uma i le palota faalilolilo po o le avea ma taualumaga tutusa o faiga palota saoloto.
Mataupu 22
O tagata taitoatasi uma, i le avea ma se sui o tagata uma, e i ai lana aia tatau i faamanuiaga mo le tausia saogalemu o tagata lautele ma e agavaa i le mauaina o ia faamanuiaga, e auala atu i se taumafaiga faale-atunuu po o se galuega soofaatasi faava-o-malo ma ina ia tusa ai ma le faamaopoopoina ma alaoa o Malo taitasi, o aia tatau faale-tamaoaiga, faale-aganuu ma le va fealoai ua talafeagai lelei ma lona tulaga aloaia ma le atiina ae saoloto o ona uiga ma aga faale-tagata.
Mataupu 23
- O tagata taitoatasi uma e i ai lana aia tatau i galuega, ma le filifiliga saoloto o se galuega, i tulaga sagatonu ma le lelei o galuega ma i puipuiga e faasaga agai i le leai o ni galuega.
- O tagata taitoatasi uma e aunoa ma so o se faiga faailoga tagata, e i ai lana aia tatau i totogi e tutusa ma le tulaga o galuega ua faatinoina.
- O tagata taitoatasi uma o ia lea o lo o galue, e i ai lana aia tatau i totogi sagatonu ma lelei ua faamaonia e maua ai e ia ma lona aiga se soifuaga talafeagai ma lelei i ona tulaga aloaia faale-tagata soifua, ma faaopoopoina atu, pe afai ua talafeagai i nisi o auala mo faamanuiaga mo le puipuiga malu o tagata lautele.
- O tagata taitoatasi uma e i ai lana aia tatau i le tuufaatasia ma auai ai i faalapotopotoga tuufaatasi a tagata faigaluega mo le puipuia o ana aia tatau.
Mataupu 24
O tagata taitoatasi uma e i ai lana aia tatau e malolo ai, ma taimi paganoa, e aofia ai tapulaa talafeagai o itula galue ma aso malolo faavaitaimi faatasi ai ma totogi.
Mataupu 25
- O tagata taitoatasi uma e i ai lana aia tatau i se soifuaga tulaga lelei mo le soifua maloloina ma le sologa manuia o ia ma lona aiga, e aofia ai taumafa, lavalava, fale ma tausiga tau soifua maloloina ma galuega tau va fealoai o tagata ua talafeagai, faapea aia tatau i se tausiga i taimi e leai ai ni galuega, gasegase, tulaga ua le atoatoa le tino ma le mafaufau, nofo taitasi, tagata matua po o se isi tulaga utiuti o le tausiga o le soifuaga, i tulaga e le mafai ona ia gafatia.
- O tina ma tamaiti e agavaa mo ni tausiga faapitoa ma fesoasoani. O tamaiti uma, pe fananau i totonu po o fafo atu o faaipoipoga faatulafonoina, e tatau ona maua se tausiga tutusa faale-va fealoai o tagata lautele.
Mataupu 26
- O tagata taitoatasi uma e i ai le aia tatau mo aoaoga. E tatau ona aoga e aunoa ma se totogi, aemaise i aoga amata ma aoga tulagalua. E tatau foi ona faamalosia le aoga i aoga tulaga lua ma faasaina le le aoga.
- E tatau ona maua ai avanoa mo tagata uma i aoga faapitoa, tau matata eseese ma tomai faapitoa ma ia tutusa ona maua ia avanoa i aoaoga maualuluga mo tagata uma i tulaga taualoa.
- E tatau ona faasinomia aoga i le atiina ae o le tagata atoa aemaise ona uiga faaalia ma faamalosia le faamamaluina o le aia tatau a tagata uma, faapea ma o latou saolotoga faavae. E tatau ona siitia le tulaga o le malamalama, faapalepale ma fealofaniga i le va o atunuu uma , ituaiga o tagata uma po o tapuaiga uma, ma e tatau ona lagolagosua i galuega a Malo Aufaatasi i taumafaiga e tausia ai le filemu o le lalolagi.
Mataupu 27
- O tagata taitoatasi uma ua i ai le aia tatau e auai faatasi i soifuaga faale-aganuu o le vaega o tagata, ma fiafia faatasi i faiva eseese ma fefaasoaai i faiga faasaienisi ma ona faamanuiaga.
- O tagata taitoatasi uma ua i ai lana aia tatau mo le puipuiga o lana lava fatuga i mea faasaienisi, tusigatala po o tusiga ata ma isi mea faapea na fatu e ia lava.
Mataupu 28
O tagata taitoatasi uma e tatau ona mafai ona nofo i se atunuu pulea lelei faapea foi ma se lalolagi e pulea lelei atunuu uma, ma ua tausisia aia tatau ma saolotoga ua taua mai i lenei Tautinoga.
Mataupu 29
- Ua i ai tiute o tagata uma i totonu o le alaalafaga o loo nonofo ai, ma ua i ai le saolotoga e mafai ai ona atiina ae lelei ona uiga faaalia faale-tagata.
- I le faatinoina o lena aia tatau ma lona saolotoga, o tagata uma e tatau ona usitai i tulaga faatapulaaina faale-tulafono, ina ia faatumauina le aia tatau ma saolotoga o isi uso a tagata ma ia talafeagai ma le tulaga amiotonu, pulea lelei o tagata lautele ma le olaola lelei o tagata uma i se atunuu pulea faatemokarasi.
- O lenei aia tatau ma saolotoga e le mafai lava ona faaaogaina i se auala le talafeagai ma le sini autu ma faiga faavae a Malo Aufaatasi.
Mataupu 30
E leai lava se mea i lenei Tautinoga e mafai ona faauigaina e faapea, e mafai e so o se Malo, faalapotopotoga po o so o se tagata ua i ai le aia tatau e faagaoi so o se faagaoioiga po o faataunuu so o se tulaga mo le faatamaia o so o se aia tatau ma saolotoga ua tuuina mai i lenei Tautinoga.